Ini Sebabnya Kenapa Elon Musk Suruh Delete WhatsApp, Berhijrah Ke Signal!

Kedatangan aplikasi seperti WhatsApp melengkapkan revolusi digital pada zaman ini. Sekelip mata, sistem mesej teks menjadi ketinggalan zaman. Sudahlah berbayar, setiap mesej terhad pula.

Jadi dengan adanya WhatsApp, dimensi komunikasi terbuka luas tanpa pengguna perlu risau tentang bayaran. Sejak Februari 2014, Facebook telah membeli WhatsApp dengan harga AS$19.6 bilion (Deutsch, 2020).

Dan sekarang WhatsApp berdepan dengan masalah tentang keperibadian pengguna.

Sejak mengudarakan kemas kini baharu tentang dasar keselamatan data peribadi, WhatsApp menerima kritikan hebat.

Katanya WhatsApp akan berkongsi maklumat lengkap dengan Facebook. Hujah sedemikian kelihatan janggal dan seolah-olah tidak sah di sisi undang-undang juga.

Tetapi orang ramai yang mengutamakan keselamatan data peribadi enggan mengambil rιsιkσ. Jadi mereka melakukan sesuatu yang sangat bersejarah.

Migrasi Maya Paling Besar Dalam Sejarah Digitalisasi

Dengan hanya dua patah perkataan, Elon Musk mεηyεηgat WhatsApp. “Gunakan Signal,” kata beliau di Twitter, yang diciap semula oleh Jack Dorsey (CEO Twitter).

Dua patah perkataan ini menjadi rezeki paling besar untuk Signal (DeCambre, 2021). Nilai saham dagangan Signal melonjak tinggi, kerana kebanjiran jutaan orang yang meninggalkan WhatsApp meskipun terbukti selepas itu, ianya adalah saham milik Signal yang berbeza.

Musk memang tidak berpuas hati dengan Facebook. Syarikat Cambridge Analytica pernah dituduh mεηγαlαhgµηαkαη data peribadi Facebook untuk bantu memenangkan Donald J. Trump dalam pilihan raya.

Jadi suatu gerakan maya iaitu #DeleteFacebook menular, yang turut disertai Musk tetapi mungkin kerana isu keselamatan (bukannya Trump).

Malah dakwaan terhadap Cambridge Analytica mendapat perhatian Dewan Perwakilan Amerika Syarikat yang mengeluarkan perintah penjelasan pada Mark Zuckerberg.

Zuckerberg tenang menjawab sekitar 600 soalan dalam sesi yang berlarutan selama dua hari (Wichter, 2018).

Dan Zuckerberg turut memohon maaf kerana membiarkan Cambridge Analytica ambil data (Gilbert, 2019).

Tidak cukup setakat maaf, Suruhanjaya Perdagangan Persekutuan Amerika Syarikat menghµkµm Facebook dengan δεηδa sebanyak AS$5 bilion (Wong, 2019).

Jadi sebagai aset utama Facebook, wajarlah orang ramai berasa tidak selamat.

Telegram juga mendapat tempias selepas isu ini bermula. Jumlah pengguna baru meningkat sekurang-kurangnya 500 peratus.

Ini merupakan migrasi maya yang sangat besar dalam dunia digitalisasi, sampai Jair Bolsonaro dan Recep Tayyip Erdogan juga turut serta (Cuthbertson, 2021).

Penjelasan Daripada Pihak WhatsApp

WhatsApp telah membuat penjelasan rapi tentang syarat penggunaan yang diperbaharui secara mengejut.

Pertama sekali, WhatsApp menyentuh tentang piawaian keperibadian dalam mesej peribadi (personal messaging).

WhatsApp tidak berkongsi maklumat bersama Facebook mahupun mengintip perbualan yang dibuat secara peribadi. Bermakna mesej-mesej bersama kawan atau kekasih sejati mahupun gelap hanya dibaca melalui dua peranti sahaja.

Fungsi aplikasi ini tidak terhad pada komunikasi semata-mata. WhatsApp juga tidak dapat melihat lokasi penggunaan.

Dan maklumat dalam talian tidak dikongsi bersama Facebook. Semua perbincangan dalam kumpulan WhatsApp kekal selamat dan telus.

Dibawah data peribadi baru ini, hanya peniaga sahaja yang terkesan (itupun bersyarat jika peniaga itu sendiri membenarkan). Peniaga mempunyai pilihan untuk menggunakan perkhidmatan hosting daripada Facebook.

Perbualan antara peniaga dan pelanggan boleh dibaca WhatsApp. Segala maklumat akan digunakan oleh Facebook kemudian bagi tujuan pengiklanan dan pemasaran sahaja (al-Heeti, 2021).

Sesiapa yang menggunakan WhatsApp untuk berkomunikasi dalam urusan Facebook Shops juga akan terkesan. Aktiviti pengguna dalam bahagian ini akan dilihat untuk menentukan iklan terbaik.

Akhir sekali, jika ada iklan Facebook yang dimesej dengan WhatsApp, perbualan itu akan digunakan kedua-dua pihak untuk memaparkan iklan-iklan lain.

Jadi pembaharuan dasar peribadi hanya tertakluk pada perniagaan sahaja. Tidak mungkin WhatsApp akan membuat keputusan bµnµh diri, kerana ramai orang sangat menjaga kepentingan data peribadi.

Jadi setakat ini aplikasi-aplikasi lain menumpang selama mana isu ini berlarutan. Kerana tiba satu masa, mereka juga boleh berdepan isu sama satu hari nanti.

Cuma setakat ini, Signal mempunyai sejarah terbaik dalam bab menolak sebarang tawaran pihak ketiga yang ingin mengakses data.

Salah satu pihak yang pernah meminta akses ialah kerajaan Amerika Syarikat (Hautala, 2016).

RUJUKAN:

Al-Heeti, A. (2021, Januari 12). WhatsApp responds to concerns over privacy policy update. CNET.

Cuthbertson, A. (2021, Januari 15). WhatsApp privacy (ditapiskan) causes ‘Largest Digital Migration in Human History’, Telegram boss says as he welcomes world leaders. The Independent UK.

Gilbert, A. (2019, April 24). Facebook understood how (ditapiskan) the Trump-linked data firm Cambridge Analytica could be much earlier than it previously said. Here’s everything that’s happened up until now. Business Insider.

DeCambre, M. (2021, Januari 11). Why an Elon Musk tweet led to a 5,675% surge in Signal Advance’s stock. Market Watch.

Deutsch, A.L. (2020, Mac 18). WhatsApp: The Best Facebook Purchase Ever? Investopedia.

Hautala, L. (2016, Oktober 4). Signal chat app’s creator” US government demanded our user data. CNET.

Wichter, Z. (2018, April 12). 2 Days, 10 Hours, 600 Questions: What happened when Mark Zuckerberg went to Washington. The New York Times.

Wong, J.C. (2019, Julai 12). Facebook to be fined $5bn for Cambridge Analytica privacy violations – reports. The Guardian.


Jesse Owens – Wira Amerika Syarikat Yang Tidak Diiktiraf

Setiap perkara di dalam dunia ini pasti mempunyai titik permulaannya. Sama juga seperti sukan, pasti ada yang pelopor kepada sesuatu sukan itu di sesuatu negara. Tidak kiralah sukan apa, bola sepak, bola keranjang bahka juga olahraga. Pasti ada pemangkin kepada kemajuan sukan tersebut.

Di Amerika Syarikat pada sekitar tahun 1930-an, sukan olahraga bukanlah lagi sebuah sukan yang asing di negara itu. Namun, sukan tersebut hanya dikuasai oleh golongan berkulit putih sahaja kerana pada ketika itu, tahap penindasan terhadap orang berkulit hitam masih lagi tinggi.

Segalanya bermula apabila seorang jurulatih olahraga di Universiti Negeri Ohio berjaya mengesan bakat larian dalam diri seorang pelari muda berkulit hitam. Jurulatih bernama Larry Snyder inilah yang telah membangunkan bakat pelari muda itu sehingga menjadi seorang pelari terbaik dunia pada ketika itu.

Latar Belakang Jesse Owens

Jesse Owens atau nama penuhnya, James Cleveland Owens dilahirkan pada tarikh 12 September 1913 di Oakville, Alabama di Amerika Syarikat. Beliau yang masih lagi kecil pada ketika itu sudah perlu keluar bekerja membantu keluarganya mencari rezeki.

Namun begitu, kehidupannya menjadi lebih baik apabila beliau bersama-sama dengan keluarganya mengambil keputusan untuk berpindah ke Cleveland di Ohio. Di sinilah tempat mata Owens terbuka dengan lebih luas apabila melihat kawasan yang lebih membangun dan maju daripada tempatnya berasal.

Di Ohio, Owens telah berjaya menamatkan persekolahannya di East Technical High School sebelum berjaya melanjutkan pelajaran di Universiti Ohio.

Penglibatan Jesse Owens Dalam Sukan Olahraga

Owens telah pun menunjukkan bakatnya dalam sukan olahraga ini semenjak di bangku persekolahan. Beliau telah mencatat banyak rekod baru dalam acara 100 meter, 200 meter dan lompat jauh semasa masih berada di East Technical School.

Bakatnya mula berkembang dengan lebih luas apabila beliau menyertai Universiti Ohio. Di situlah kisah pertemuannya bersama jurulatihnya, Larry Snyder. Larry Snyderlah insan yang bertanggungjawab mengesan bakat yang ada dalam diri Owens.

Setahun sebelum berlangsungnya Temasya Sukan Olimpik 1936 di Jerman, beliau telah menunjukkan aksi yang memukau apabila beliau telah mencatatkan rekod dunia baharu pada ketika itu dalam acara lari pecut 100 yard dan 220 yard, 220 yard berpagar dan juga acara lompat jauh. Hal ini juga adalah merupakan antara faktor beliau mendapat perhatian jurulatih terbaik di Universiti Ohio, Larry Snyder.

Temasya Sukan Olimpik 1936 Jerman

Tahun 1936, negara Jerman di bawah pimpinan Adolf H1tler sedang pesat membangunkan kekuatan angkatan tenteranya. Kerajaan pimpinan pemimpin yang cukup terkenal itu berpendapat bahawa temasya Temasya Sukan Olimpik adalah medium terbaik untuk mereka mempamerkan keagungan bangsa Aryan.

Oleh itu, negara Jerman telah mempersiapkan para atletnya untuk memberi saingan terbaik dalam usaha untuk memenangi Temasya Sukan Olimpik edisi tahun 1936 yang diadakan di Jerman itu.

Jesse Owens pada awalnya enggan untuk menyertai Kontinjen Sukan Olimpik Amerika oleh kerana tekanan daripada atlet-atlet berkulit putih. Lebih berat daripada itu ialah tekanan daripada orang atasan dalam kerajaan Amerika Syarikat itu sendiri.

Namun begitu, The National Association for the Advancement of Colored People, sebuah pertubuhan yang memperjuangkan hak asasi manusia, telah berjaya memujuk Owens untuk menjadi sebahagian daripada kontinjen Amerika Syarikat untuk Temasya Sukan Olimpik di Jerman itu.

Tanggal 1 Ogos 1936, Temasya Sukan Olimpik Jerman pun bermula dengan nyalaan obor petanda berlangsungnya temasya yang hanya diadakan 4 tahun sekali itu. Temasya tahun 1936, tahun di mana Owens berjaya membuka mata jutaan orang bukan sahaja di Amerika Syarikat tetapi juga di dunia.

Selang dua hari, 3 Ogos 1936, hari di mana H1tler dimalukan oleh Jesse Owens. Pemimpin negara Jerman itu meletakkan harapan yang tinggi dalam acara reben biru itu. Namun, tuah jelas memihak kepada Jesse Owens yang telah memenangi acara tersebut dengan catatan masa 10.30 saat.

Dalam acara lompat jauh, Owens yang berada dalam tekanan telah gagal dalam dua lompatan pertamanya. Lompatan ketiga adalah harapan terakhirnya untuk layak ke peringkat akhir. Beliau menarik nafas panjang sambil diberi sokongan oleh seluruh isi stadium pada ketika itu. Mujur sekali, lompatan ketiganya melayakkan dirinya ke peringkat akhir acara tersebut.

Pada peringkat akhir acara lompat jauh, Jesse Owens berlawan sengit dengan atlet tuan rumah. Namun berbekalkan semangat yang ada, Owens berjaya memintas catatan jarak lompatan terakhir atlet tuan rumah pada lompatan keduanya.

Lompatan terakhirnya pula menyaksikan yang beliau berjaya membuat rekod Olimpik baharu dalam acara tersebut dengan catatan 8.06 meter.

Hari kelima temasya itu pula, Owens sekali lagi telah berjaya memukau mata peminat sukan lari pecut daripada segenap pelusuk dunia. Pada hari tersebut, beliau telah berjaya merangkul sekalung lagi pingat emas kali ini dalam acara 200 meter di mana beliau telah mencatatkan masa 20.70 saat dalam acara tersebut.

Acara 4×100 meter, Owens berjaya membantu pasukan negaranya untuk memenangi pingat emas. Kemenangan pingat emas dalam acara tersebut menjadikannya pingat emas Olimpik keempat dalam koleksi peribadi Jesse Owens.

Jesse Owens Selepas Olimpik 1936

Kejayaan Jesse Owens membawa pulang 4 pingat emas Olimpik untuk negara kelahirannya sudah tentu merupakan suatu hal yang amat membanggakan. Tetapi, Owens tidak dilayan bak seorang juara apabila pulang ke Amerika Syarikat.

Hal ini sudah tentu berkaitan dengan warna kulitnya. Tidak seperti kebiasaan yang berlaku kepada pemenang-pemenang pingat di Olimpik, Owens tidak disambut oleh Presiden Amerika Syarikat pada ketika itu, Franklin D. Roosevelt. Owens yang sudah tentu berasa kecewa mengambil keputusan untuk tidak mengendahkan hal tersebut.

Owens bersara daripada sukan olahraga sebelum membuka perniagaannya sendiri di Chicago. Sepanjang menguruskan perniagaannya, Owens telah terbang ke serata negara hanya atas urusan perniagaannya dan bukan atas kejayaannya sebagai wira negara Amerika Syarikat di Olimpik 1936.

Beliau hanya menerima pengiktirafan daripada kerajaan Amerika Syarikat pada tahun 1976, 4 dekad selepas Temasya Sukan Olimpik di Jerman. Presiden Amerika Syarikat pada ketika itu, Gerald Ford telah menganugerahkannya Pingat Kebebasan Presiden atas jasanya mengharumkan nama Amerika Syarikat di Temasya Sukan Olimpik 1936.

Jesse Owens atau James Cleveland Owens kemudian menghembuskan nafasnya yang terakhir pada tanggal 31 Mac, 1980 di Arizona, Amerika Syarikat. Beliau jelas sekali telah membina legasi terhadap sukan lari pecut di Amerika Syarikat.

RUJUKAN :


Sejarah Kung Fu M4buk

Bagi peminat filem kung fu, sudah pasti mengenali nama-nama seperti Jackie Chan, Jet Li, Sammo Hung dan Donnie Yen. Filem-filem sebegini yang mengangkat mereka sebagai bintang filem aksi Hong Kong terkenal. Dan bagi Jackie Chan, filem kung fu yang mengangkat namanya ialah filem Drunken Master yang ditayangkan pada tahun 1978 yang menyaksikan Jackie memegang peranan sebagai versi muda Wong Fei-hung yang mempraktikkan kung fu m4buk. Tetapi apa itu kung fu m4buk?

Disebabkan rekod sejarah yang sedikit berkenaan seni mempertahankan diri ini, tidak diketahui bagaimana kung fu m4buk ini bermula termasuk siapa pengamal kung fu sebegini dan susur-galur guru kung fu m4buk. Rekod bertulis pertama yang merujuk kepada kung fu m4buk novel klasik Water Margin. Novel yang dikatakan ditulis pada abad ke-14 ini menceritakan pemberontak Dinasti Song dan protagonis Wu Song sebagai pakar kung fu mabuk. Sementara manual kung fu dari abad ke-18 menceritakan ia merupakan gaya 8 jenis kung fu mabuk yang diamalkan sami-sami Shaolin. Manakala kung fu Hung Ga pula melihat asal-usul kung fu ini diajar oleh So Chan/Beggar So, sama seperti yang diceritakan dalam Drunken Master.

Versi Buddha pula menceritakan gaya kung fu m4buk ini bermula dari Liu Qizan, seorang pakar seni mempertahankan diri semasa Dinasti Song. Selepas terlibat dalam satu insiden yang mengakibatnya terbunuh seseorang secara tidak sengaja, beliau merasa menyesal lalu menjadi sami untuk mengelak dibicarakan. Bagaimanapun, itu tidak menghilangkan rasa sukanya kepada minuman keras dan pada satu ketika, Liu minum wain beras terlalu banyak sehingga m4buk. Bila perkara tersebut diketahui oleh sami-sami lain, beliau dihalau keluar dari kuil tetapi tidak sebelum Liu menewaskan 30 sami lain secara berseorangan dalam keadaan m4buk. Selepas kembali segar keesokan harinya, Liu mengkaji semula pertarungannya dan menambahbaik gaya pertarungan sekaligus menjadi asas kepada kung fu m4buk.

Sementara versi Taoist pula menceritakan kisah lapan orang individu bertaraf dewa (berdasarkan kepada kisah Lapan Cendekiawan Abadi Han). Dalam satu perjalanan, mereka berhenti seketika untuk berehat dan minum sehingga m4buk. Bila sudah m4buk, seperti biasa mereka berkelakuan kasar dan bising sehingga menimbulkan kemarahan dewa laut. Akibatnya, dewa itu menghantar lawan kepada lapan individu tersebut sebagai pengajaran. Tetapi entah bagaimana, kesemua lapan individu itu berjaya mengalahkan lawan masing-masing dengan gaya pertarungan yang unik dan bukan konvensional.

Menurut guru seni mempertahankan diri terkenal, Master Philip Wong, walaupun teknik kung fu m4buk nampak tidak sekata tetapi ia masih memerlukan kemahiran tinggi untuk mengamalkannya. Beliau berkata, “Semasa mempraktikkannya, anda perlu bertenang dan pergerakan anda perlu bebas. Bila lawan anda memikirkan anda berada dalam keadaan mudah terdedah, itulah masa untuk menyerang secara mengejut.” Walaupun Wong turut menambah ahli-ahli seni mempertahankan diri yang berkemahiran tinggi juga bergelut menguasai sesetengah kemahiran kung fu ini, hakikatnya ia tidaklah mustahil untuk dipelajari.

Tiga pergerakan utama yang perlu diketahui ialah pergerakan minum (pergerakan tangan), pergerakan pinggang (mengelak) dan pergerakan jatuh (menyerang dan mengelak). Walaupun pergerakan-pergerakan ini nampak mudah tetapi ia boleh menewaskan lawan yang tidak sedar. Pergerakan minum lebih kepada serangan ke atas titik-titik sensitif dan bahagian tengah pihak lawan. Sementara pergerakan pinggang ialah perbuatan mengelak tetapi dijadikan helah untuk memerangkap lawan sekaligus membolehkan pihak lawan diserang bila berada pada keadaan paling lemah. Sementara pergerakan jatuh pula juga merupakan helah bukan saja untuk mengelak tetapi juga menyerang dan memerangkap pihak lawan dalam keadaan paling lemah sekaligus memudahkan serangan ke atas titik-titik penting lawan.

Jika hendak mengamalkan kung fu m4buk, si pengamal harus berwaspada dengan potensi bahaya seperti kec3deraan serius jika jatuh pada bahagian yang salah. Ini sekaligus menunjukkan si pengamal harus mempunyai kekuatan dan ketahanan badan yang baik. Ini kerana pengamal kung fu m4buk bukan sekadar mempunyai tubuh yang anjal dan kuat tetapi juga fleksibel dan bebas dari segi pergerakan. Dan bagi menampakkan kung fu ini seperti pergerakan orang m4buk, pengamalnya harus meniru pergerakan orang m4buk dan bukan sekadar melenggokkan badan semata-mata. Tambah Wong, “Terdapat ramai pengamal wushu yang hanya tahu bentuk dan bukan pertarungan. Memahami aplikasi pertarungan amat penting untuk membantu anda mengetahui bentuk seni mempertahankan diri dengan lebih baik.” Ini membantu si pengamal menjadi lebih kuat dan menunjukkan prestasi dinamik di gelanggang.

Walaupun kung fu terutama kung fu m4buk mempunyai teknik-teknik yang dianggap berbahaya, ia juga merupakan satu bentuk kesenian dan satu cara menambahbaik diri sendiri. Ini diakui sendiri oleh Wong di mana semasa beliau mula mempelajarinya, beliau hanya mahu bertarung. Tetapi Wong merasa bertuah kerana dibimbing oleh Master Jeff Wong yang turut mengajarkannya meditasi dan pelbagai aspek bukan pertarungan membabitkan kung fu. Bila ditanya manfaat mempelajari kung fu, Wong mengingatkan ia hanya dilakukan demi mempertahankan diri atau bila nyawa terancam. Tambahnya lagi, kunci utama ialah untuk tidak menjadi tidak terkawal sebaliknya kung fu perlu diamalkan dalam suasana yang bersifat terkawal.

RUJUKAN:

Chen,
Calvin. (2000). Drunken Kung Fu. Kung Fu Magazine. http://www.kungfumagazine.com/magazine/article.php?article=129


Che Bong Nga: Pemberani Champa Gagah Berani

Tetapi malang setelah jadi permaisuri
 Suaminya di tawan oleh ketujuh puteri
 Siti Zubaidah menangis siang dan malam
 Memikir suaminya yang di dalam tawanan

Bagi yang meminati sastera Melayu klasik, pasti syair ini tidak asing setiap kali mendengarnya. Inilah Syair Siti Zubaidah Perang Cina yang mengisahkan pengorbanan Permaisuri Kembayat Negara, Siti Zubaidah yang menyelamatkan suaminya, Sultan Zainal Abidin yang diculik tujuh puteri Cina dan diletakkan di sebuah perigi beracun. Dan seperti semua maklum, kisah ini berakhir dengan kejayaan Kembayat Negara mengatasi China, tujuh puteri kerajaan tersebut ditawan dan salah seorang puteri iaitu Kilan Chahaya menjadi isteri Sultan Zainal Abidin serta pertemuan semula Siti Zubaidah dengan suami tercinta.

Akan ada yang mempertikai apakah kisah ini benar-benar wujud atau sekadar khayalan penyair abad ke-19. Hakikatnya, kisah ini sebenarnya diinspirasikan daripada kisah sebenar di mana watak Sultan Zainal Abidin merujuk kepada Raja Che Bong Nga, seorang pemerintah Champa. Sementara Kembayat Negara pula merujuk kepada kerajaan Champa, salah satu kerajaan Melayu yang paling terkenal di rantau Asia Tenggara. Sementara Maharaja China dan tujuh puterinya itu sebenarnya merujuk kepada kerajaan Dai Viet, musuh ketat kerajaan Champa.

SEJARAH RINGKAS CHAMPA

Kerajaan Champa ditubuhkan oleh bangsa Melayu Champa, salah satu kumpulan etnik terbesar dalam rumpun Austronesia yang mempunyai hubungkait dengan bangsa Melayu dan Jawa. Bangsa ini menubuhkan kerajaan mereka pada akhir abad kedua Masihi dan mula mencapai kegemilangan antara abad ketujuh hingga abad ke-10 Masihi. Dalam tempoh itu, mereka menguasai laluan perdagangan komoditi berharga seperti rempah-ratus dan sutera membabitkan Kepulauan Nusantara, China dan India. Kerajaan ini juga mempunyai hubungan baik dengan Kerajaan Islam Abbasiyyah yang berpusat di Baghdad.

Satu perkara membabitkan kerajaan ini yang patut dibanggakan ialah keupayaannya menangkis ancaman kuasa-kuasa besar yang mengancam kedudukannya. Kerajaan Champa merupakan antara kerajaan yang bertanggungjawab mengancam kedudukan China di utara Vietnam semasa pemerintahan Dinasti Sui. Dan tatkala Dinasti Mongol melancarkan kempen pengembangan empayar sehingga membawa kepada kejatuhan banyak kerajaan termasuk Baghdad, hanya Champa dan kerajaan Majapahit saja berjaya mengekang kemaraan Mongol di Kepulauan Melayu pada abad ke-13 Masihi.

Kerajaan ini pada awalnya berpegang teguh kepada agama Hindu ajaran Shaivisme tetapi kemudian menerima pengaruh dakwah Islamiyyah pada abad ke-10 Masihi melalui dakwah para pedagang Arab. Ini sekaligus menjadikan kerajaan ini antara kerajaan Melayu terawal di rantau ini yang menerima pengaruh Islam. Namun selepas abad ke-10 Masihi, kerajaan Champa mula lemah berikutan kebangkitan anasir-anasir asing seperti Dai Viet dan Khmer. Ancaman paling hebat ialah kerajaan Annam yang diasaskan oleh etnik Dai Viet, satu kumpulan etnik Cina yang mendiami kawasan selatan China dan utara Vietnam. Persaingan dua kerajaan ini amat sengit di mana kedua-duanya saling menyerang antara satu sama lain. Namun kebanyakan peperangan tidak memihak kepada kerajaan Champa dan memaksa mereka berundur ke sebelah selatan berikutan tidak berupaya menahan proses pengembangan kuasa kerajaan Dai Viet.

Tempoh gelap kerajaan Champa ini berakhir apabila Raja Che Bong Nga menaiki takhta pada akhir abad ke-14 Masihi. Turut dikenali sebagai Po Binasaur, nama Che yang digunakan bermaksud jeneral atau panglima tentera dalam Bahasa Champa. Sementara catatan-catatan Dai Viet merujuk musuh ketat kerajaan mereka ini sebagai Raja Merah. Sementara dalam Sejarah Negeri Utara Semenanjung Tanah Melayu, Raja Champa ini merujuk kepada Sultan Zainal Abidin yang merupakan menantu kepada Raja Langkasuka dan Raja Kelantan, Raja Bharubasa.

KAITAN RAJA BHARUBASA DENGAN CHE BONG NGA

Sebelum kita berbicara tentang Raja Che Bong Nga, mari kita lihat perihal bapa mentuanya, Raja Bharubasa. Raja Bharubasa merupakan kekanda sulung Adruja Wijayamala Singa atau lebih dikenali dengan nama Cik Siti Wan Kembang dan keempat-empat zuriat baginda merupakan pemerintah. Zuriat baginda ialah Sultan Baki Shah (Raja Chermin) yang memerintah dari 1362 hingga 1412, Raja Ligor, Sultan Muhammad Tahir dan Sultan Kedah, Sultan Ibrahim. Sementara Siti Zubaidah pula menjadi Permaisuri Champa selepas dikahwinkan dengan Sultan Zainal Abidin.

Raja Bharubasa sebenarnya merupakan putera Raja Sang Tawal yang merupakan pemerintah Langkasuka. Selepas mencecah usia dewasa, baginda diberi hak memerintah Chermin iaitu satu wilayah antara Tanah Merah (Bukit Panau) dengan Pasir Mas (Tok Uban). Selepas Raja Sang Tawal menaiki takhta menggantikan ayahandanya, Raja Sakranta, baginda bersama kaum kerabat dan rakyat Langkasuka bangkit mempertahankan Langkasuka dari serangan Siam. Selepas kemangkatan Raja Sang Tawal, Raja Bharubasa menjadi pemerintah Langkasuka baru.

Baginda sedar sekiranya Langkasuka mahu terpelihara daripada ancaman Siam, maka perlunya Langkasuka membentuk pakatan dengan kerajaan Melayu lain bagi menakutkan musuh ketat Langkasuka itu. Atas sebab itulah, baginda mengahwinkan puterinya, Siti Zubaidah dengan Raja Che Bong Nga/Sultan Zainal Abidin dengan harapan menantunya itu dapat membantu melindungi Langkasuka daripada ancaman Siam. Malangnya, hasrat baginda terbantut kerana kerajaan Champa terus diasak oleh kerajaan Dai Viet. Memandangkan situasi di Champa memaksa menantunya tidak dapat menghulurkan bantuan kepada Langkasuka, Siam menyerang kerajaan tersebut sekaligus memaksa Raja Bharubasa berundur dan memindahkan pusat pemerintahannya ke Chermin.

‘PEMBERANI CHAMPA MUNCUL’

Berdasarkan Syair Siti Zubaidah, Raja Che Bong Nga/Sultan Zainal Abidin menaiki takhta selepas ayahanda baginda, Sultan Darman Shah turun takhta dan menyerahkan tampuk kerajaan kepadanya. Sultan Darman Shah ini sebenarnya merujuk kepada Raja Champa, Raja Tra Hoa Bo De yang melakukan proses tersebut pada tahun 1335. Enggan lagi membenarkan Champa menjadi mangsa belasahan Dai Viet, baginda bertekad mahu mengembalikan semula prestij Champa sebagai sebuah kerajaan dan menyatukan semula warga Champa di bawah pemerintahannya. Selepas berkahwin dengan Siti Zubaidah, Raja Che Bong Nga membawanya bersemayam di Kota Bal Ngwe.

Lima tahun selepas menaiki takhta, baginda mengadakan pakatan dengan kerajaan Majapahit untuk mengukuhkan kedudukan Champa. Sekitar tahun 1361/1362 Masihi, Champa melancarkan kempen menawan Nghe An dan berjaya menguasai wilayah tersebut pada tahun 1363. Murka dengan kehilangan wilayah itu, Maharaja Dai Viet, Dhuong Nhut-Le melancarkan kempen menawan semula wilayah tersebut pada tahun 1368 Masihi tetapi berjaya dipatahkan oleh angkatan Champa. Kerajaan Dai Viet turut mengalami krisis politik apabila Nhut-Le mangkat pada tahun 1371 Masihi.

Apabila itu berlaku, wujud perebutan takhta antara Duong Khong/Kilan Chahaya dengan saudara maharaja, Trang Nghe-Thong kerana Nghe-Thong mahu menduduki takhta sementara Khong mahu menabalkan puteranya sebagai Maharaja Dai Viet baru. Bimbang dengan ancaman itu, Khong melarikan diri ke Champa dan memohon bantuan Raja Champa untuk merampas semula takhta. Melihat situasi tersebut dan bantuan daripada Dinasti Ming yang berkuasa pada ketika itu, Che Bong Nga menyerang wilayah Dai Viet dan menawan ibu kota kerajaan tersebut, Hanoi pada tahun 1370. Selepas itu, baginda melantik Khong sebagai pemerintah Dai Viet.

Hubungan kedua-dua kerajaan amat baik dan aman namun ramai yang tidak berpuas hati dengan situasi itu. Seorang pembesar Dai Viet mensabotaj hubungan kedua-dua kerajaan dengan melancarkan serangan ke atas sebuah kapal dagang Dai Viet di Kota Bal Ngwe. Dalam serangan tersebut, kapal dagang berkenaan dibakar sementara hampir semua anak kapal mati dibunuh. Hanya seorang saja yang terselamat dan kembali ke Hanoi untuk melaporkan peristiwa itu kepada Duong Khong. Tidak sedar serangan itu hanyalah helah untuk melagakan kedua-dua kerajaan, Khong menabalkan ayahandanya, Tran Due-Thong sebagai maharaja dan mengetuai bala tentera Dai Viet bersama enam lagi adindanya untuk menyerang Champa. Dan seperti direkodkan dalam Syair Siti Zubaidah, Khong berjaya menawan Che Bong Nga dan empat pengiringnya ketika baginda berangkat dari istana isteri keduanya, Puteri Sejarah (Dewi Manisuka) tanpa pengetahuan Siti Zubaidah. Dan sebagai balasan kepada tindakan agresif Champa, Che Bong Nga dan empat pengiringnya itu ditempatkan dalam perigi beracun.

Episod ini membawa kepada pengembaraan baginda yang pada ketika itu sarat mengandung. Semasa dalam perjalanan, Siti Zubaidah melahirkan anak dan anak tersebut diserahkan kepada seorang pembesar untuk dijaga sepeninggalannya. Baginda turut menyamar sebagai seorang lelaki yang gagah dan menggunakan tipu muslihat untuk menyelamatkan suaminya dan pengikutnya dari perigi tersebut. Mereka kemudian dibawa pergi dengan empat ekor kuda kembali Kota Bal Ngwe dan dirawat sehingga kembali pulih. Bagaimanapun, berita Che Bong Nga berjaya melepaskan diri menimbulkan kemurkaan Khong dan Due-Thong. Sebagai tindak balas pada tahun 1377, mereka merancang mahu melanggar Champa.

Tiga bulan selepas peristiwa Siti Zubaidah melepaskan suaminya, Che Bong Nga, 120,000 askar Viet diketaui Due-Thong dan panglima tenteranya, Le Qui Ly tiba di Kota Bal Ngwe dengan hasrat mahu menawannya. Bagaimanapun, Raja Merah mempunyai helah tersendiri. Untuk memerangkap askar-askar Viet, baginda mengarahkan seorang askar Champa kekal di kota tersebut dan memberi maklumat palsu kepada angkatan perang Viet. Dan itulah yang dilakukan askar tersebut di mana dia memberitahu angkatan perang Champa telah berundur dan masih ada masa untuk angkatan mereka untuk mengejar. Tatkala angkatan perang Viet memasuki kota tersebut, mereka diserang hendap oleh angkatan perang Champa mengakibatkan ramai terbunuh termasuk Maharaja Tran Due-Thong. Saki-baki askar yang terselamat berjaya melarikan diri ke Hanoi.

Murka dengan situasi tersebut, Khong mengetuai sendiri angkatan perang Viet dan kembali ke Champa untuk membalas dendam kematian ayahandanya itu. Berlakulah pertempuran hebat antara kedua-dua kerajaan seperti yang digambarkan dalam Syair Siti Zubaidah. Bagaimanapun, angkatan perang Champa tidak keseorangan kerana turut mendapat bantuan dari kerajaan Majapahit dan Segenting. Malah Siti Zubaidah sendiri turun bertempur dengan menggunakan semula samaran lelaki untuk membantu angkatan Champa memerangi angkatan Viet. Dalam perang tersebut, Champa berjaya memenangi pertempuran tersebut dan kesemua puteri Due-Thong menjadi tawanan perang Champa. Selepas itu, Due-Thong dibebaskan selepas beriman kepada Allah s.w.t dan berkahwin dengan Che Bong Nga. Dan berdasarkan syair ini juga, Siti Zubaidah turut mendedahkan samaran dirinya sebagai seorang lelaki sekaligus membuatkan baginda sedar sang isteri sentiasa berada di sisi walaupun di medan peperangan.

Selepas kemangkatan Due-Thong, kerajaan Dai Viet menabalkan Tran Da Hien sebagai maharaja yang baru. Namun, jika ada menyangka kebangkitan Maharaja Tran Da Hien boleh mengekang kemaraan Che Bong Nga, tanggapan tersebut meleset sama sekali. Tidak puas mengalahkan angkatan perang Viet di laman sendiri, baginda menggerakkan angkatan perang Champa dan melanggar Hanoi pada tahun 1388. Menerusi serangan tersebut, kerajaan Champa berjaya mendapat rampasan perang yang lumayan, sebahagian daripadanya dihantar ke China sebagai hadiah kepada Maharaja Dinasti Ming, Hongwu. Sementara Maharaja Dai Hien pula terpaksa berundur ke kawasan pedalaman. Kejayaan Che Bong Nga kembali menjadikan kerajaan tersebut disegani di rantau tersebut.

‘HILANGLAH PERMATA CHAMPA’

Jika ada menyangka Che Bong Nga dapat mengembalikan semula kegemilangan Champa seperti dulu, tanggapan tersebut salah. Bagi Maharaja Dai Hien, Raja Merah perlu dihalang dengan apa cara sekalipun termasuk pembunuhan. Dan itulah yang direncanakan maharaja tersebut pada Februari 1390. Pada ketika itu, Che Bong Nga bersama angkatan perangnya meronda di Sungai Hoang Ghiang. Sebaik melihat kelibat perahu pihak musuh, angkatan perang Champa segera mengejar mereka. Angkatan perang Viet diketuai putera Dai Hien, Tran Khat Chan mendapat maklumat lokasi perahu baginda hasil maklumat panglima perang Champa sendiri, La Khai.

Khat Chan mengarahkan perahu angkatan perangnya digerakkan ke lokasi perahu Raja Merah berlabuh dan perlahan-lahan mensasarkan perahu itu dengan senapang China. Dalam satu versi lain, angkatan perang Khat Chan menggunakan meriam untuk membedil kedudukan Che Bong Nga. Tidak diketahui senjata mana yang digunakan tetapi ia sudah cukup membunuh Raja Champa yang dikasihi ramai itu. Akibatnya, pertahanan tentera Champa berkecamuk dan memaksa mereka berundur di bawah pimpinan La Khai. Jenazah baginda turut dibawa pulang dan dimakamkan di Bal Ngwe.

Tatkala itulah, La Khai mendedahkan dirinya dan merampas takhta Champa dengan menggunakan gelaran Sri Jaya Simhavarmadeva V Sri Hariyati Virasimha Campa Pura. Sementara kaum kerabat Che Bong Nga termasuk Siti Zubaidah dihalau keluar dari Champa. Selepas kemangkatan baginda, Champa sekali lagi mengalami kemerosotan dan ini membuka ruang semula kepada Dai Viet meluaskan jajahan kerajaan mereka. Pengkhianatan La Khai akhirnya terbalas dengan pembunuhan baginda di tangan panglima perangnya sendiri. Pengganti-pengganti Raja Champa seterusnya semakin lemah dan tidak berupaya menahan asakan Dai Viet. Ibu kota Bal Ngwe akhirnya jatuh ke tangan Dai Viet pada tahun 1471.

LEGASI

Selepas berjaya menawan ibu kota tersebut, kerajaan Dai Viet memberi layanan buruk kepada orang Champa sebagai tindak balas kepada kempen Che Bong Nga ke atas mereka. Untuk mengelak ditindas kerajaan Dai Viet, sesetengah berpindah ke Kemboja terutama di Siem Reap dan Kompong Thom. Ada juga melarikan diri ke Kelantan dan Melaka di mana mereka diangkat sebagai pembesar yang berkhidmat kesultanan negeri-negeri berkenaan.

Pastinya kisah kekejaman kerajaan Dai Viet atau Annam ini diketahui oleh kerajaan lain termasuk Kesultanan Melaka di mana pada tahun 1469, satu rombongan Melaka terkandas di Vietnam akibat ribut semasa berlayar pulang ke Melaka dari China. Anggota rombongan yang terselamat ditangkap, dibunuh dan bagi yang masih muda, dikasi dan dipaksa berkhidmat sebagai sida Maharaja Le Thanh Tong. Murka dengan insiden tersebut, Sultan Alauddin Riayat Shah menghantar duta Melaka ke China, Tun Seri Nara Diraja untuk mengadukan hal tersebut kepada Maharaja Chenghua. Beliau turut mengadu rancangan kerajaan tersebut untuk melanggar dan menawan Melaka. Kebetulan pula, tatkala Tun Seri Nara Diraja menghadap maharaja, wakil kerajaan Dai Viet turut berada di istana. Ini membawa kepada pertengkaran antara kedua-dua wakil kerajaan berkenaan sikap biadap kerajaan itu yang menawan dan membunuh utusan-utusan Melaka.

Untuk mengelakkan situasi bertambah serius, seorang pembesar China mendamaikan kedua-dua pihak dan menasihati mereka untuk melupakan perkara tersebut kerana ia sudah berlaku beberapa tahun sebelumnya. Namun sebelum mereka berangkat pulang ke negara masing-masing, Maharaja Chenghua mengirimkan surat kepada pemerintah kedua-dua kerajaan. Dalam surat kepada Maharaja Le Thanh Tong, baginda menyelar sikap agresif maharaja tersebut dan mengarahkan kerajaan Dai Viet berbaik-baik dengan kerajaan-kerajaan berjiran. Sementara dalam surat kepada Sultan Alauddin pula, Maharaja Chenghua mengarahkan mereka bersedia menggerakkan angkatan perang sekiranya Dai Viet benar-benar mahu meneruskan rancangan menawan Melaka. Mungkin kerana tidak mahu nasib yang menimpa Che Bong Nga berulang kembali kepada Kesultanan Melaka atau mana-mana kerajaan lain, Melaka bertindak balas dengan menyokong kempen perang Lan Xang yang diancam kerajaan Dai Viet dan berjaya menghalau angkatan perang Viet seramai 90,000 orang keluar dari wilayah tersebut.

Kemangkatan Che Bong Nga sebenarnya turut membuka jalan kepada penubuhan Kesultanan Acheh. Ini kerana pengasasnya juga berdarah Champa iaitu Syah Poling (Pau Ling), putera kepada Raja Champa, Syah Pau Kubah. Baginda melarikan diri ke Acheh selepas kerajaan Dai Viet menawan ibu kota kerajaan Champa yang baru, Vijaya pada tahun 1471. Dari sinilah, semua keturunan Kesultanan Acheh bermula.

SUMBER


Melarik Langkah Perjuangan Pasukan VAT69 Komando

Artikel ini saya tulis berdasarkan satu petikan yang telah dihantar kepada saya. Ianya adalah kisah lama, tentang orang lama, yang mungkin bagi generasi pada hari ini, adalah sesuatu yang dianggap sebagai sudah lapuk dan tidak lagi perlu diungkit-ungkit. Namun, kepada sosok-sosok ini, hanya inilah kenangan mereka yang paling berharga, yang membuatkan mereka sekaligus tersenyum dan menangis. Tersenyum, memandang anak cucu yang riang berlari mengejar kehidupan dan kedewasaan di bumi bertuah ini, hasil perjuangan mereka yang mungkin tidak seberapa, tetapi membuahkan kedamaian pada hari ini.

Menangis, kerana mengenangkan dalam perjuangan tersebut, ada rakan-rakan mereka sendiri yang kehilangan usia remaja dan kehidupan mereka. Pada hari ini, setiap kali mereka membuka mulut menceritkan kembali kisah-kisah sebegini, ada yang tertawa sinis kepada mereka, mengatakan mereka nyanyuk dan masih dibalut nostalgia tidak berpenghujung yang tiada nilai dalam dunia moden pada hari ini. Tak kurang yang memandang mereka sebagai pemutar – belit sejarah yang cuba mengubah kisah. Mahu baca atau tidak, mahu mengikut atau tidak..itu pilihan masing-masing. Yang pasti, bagi saya, kisah mereka harus terus dikhazanahkan. Manalah tahu, di antara yang sinis itu, masih ada anak cucu yang masih mahu menatapnya, dan menyedari asal-usul mereka – menyedari bahawa kedamaian yang mereka nikmati, walau serelatif mana, datangnya bukan sendiri, sebaliknya dibayar dengan pengorbanan manusia lain yang mungkin mereka sendiri tidak kenali.

“ Abu Seman, Jamil Paratrooper, Sallehuddin, Hamzah 1OO, Hamzah HK, Rasidi, Jalaludin, Ridzuan, Bah Mandi , Apot , Saleh, Mail Cinoni, Ismail Rantai, Saladin Omar, Tuan Zabri, En.Anuar, En Ishak, En Mahmud – sekadar menyebut beberapa nama pelopor kumpulan Vat 69 Komando yang saya masih ingat. Ketika itu, pada tahun 1969, lebih daripada 1000 anggota – kebanyakanya nombor badan masing-masing berpangkal 49 dan 5, yang baru selesai tamat latihan rekrut Pasukan Polis Hutan (PPH), telah dipanggil untuk pemilihan bagi pasukan Komando 69 ( ketika itu disebut SPU – Special Project Unit). Namun benarlah kata pepatah, bukan senang nak senang. Diakhir pemilihan itu, hanya 66 orang yang lulus, lalu diserapkan ke dalam Terup 1 seramai 33 orang dan Terup 2 juga seramai 33 orang – menjadi perintis pasukan elit PDRM itu.

Selepas kedua-dua terup nukleus ini sudah ditubuhkan pun, bukan semua 66 orang tadi kekal berada di dalam pasukan itu. Latihan yang dijalankan oleh jurulatih daripada pasukan SAS British – , antara pasukan elit paling terkemuka di dunia itu, membuatkan ada di antara pelatih itu yang muntah hijau. Tiada hari tanpa latihan. Tiada hari untuk berjalan – semua pergerakan dalam dilakukan dalam keadaan berlari. Bagi memantapkan fizikal anggota, ketika itu setiap hari diadakan latihan jalan lasak di jalanraya dan latihan merentas halangan di bukit. Ramai yang terkeluar , termasuk yang sering mengadu sakit atau gagal menepati ujian masa. Ketika itu, latihan pertama Vat 69 dijalankan di Fort Kemar, kemudian bertukar ke Gubir dan seterusnya beralih pula ke Fort Legap.

Pada 11/05/1972, VAT69 telah menembak dua orang pembekal maklumat kepada pihak PKM ( komunis) di Sungai Siput Perak. Kalau saya tidak silap, kedua-duanya itu ditembak oleh Abu Seman. Pada keesokan harinya, iaitu 12/O5/1972, bermulalah pertempuran pertama Vat 69 Patrol 2 yang dipimpin oleh Platun Komander, Tuan Zabri. Pegawai Memerintah (CO) Vat 69 ketika itu ialah Tuan A.Navaratnam.

Bayangkanlah , waktu itu, anggota Vat 69 Komando hanya menerima elaun hutan Rm5 sehari. Itu kalau waktu bertugas di hutan. Kalau tidak, dan sekadar berada di kem, tak adalah elaun apa-apa kecuali elaun PPH Rm 45 sebulan. Selepas peristiwa pertempuran pada 1972 itu barulah anggota VAT69 diberikan Elaun Bahaya sebanyak Rm15O sebulan. Jadi bayangkanlah, berapa sangatlah gaji dan elaun yang kami dapat ketika itu jika mahu dibandingkan dengan bahaya yang kami hadapi bagi membebaskan Negara daripada cengkaman komunis. Namun, harus saya akui, ketika itu rata-rata setiap anggota yang memasuki pasukan VAT69 Komando bukanlah kerana mengejar material dan wang ringgit, tetapi sebaliknya didorong oleh darah perwira yang memang telah mengalir di dalam tubuh badan mereka.

Zaman kami adalah zaman susah. Rata-rata kami yang bujang ketika itu tinggal diberek VAT69 berdekatan kantin rekrut yang berkedudukan hampir dengan Balai Pengawal pintu masuk kem Briged Utara itu. Ia juga mengadap lombong tinggal tempat bersemadinya Buaya Batu yang masih wujud sehingga sekarang. Kebanyakan kami orang bujang ketika itu memang makan di kantin tersebut – pagi-paginya dengan roti kapit sapu kaya atau pun jem nenas/rambutan bersama telur rebus 2 biji dan air kopi atau teh sungai Kelang segelas ( airnya keruh dan kurang rasa susunya).

Makan tengah hari biasanya berlaukkan ikan, ayam atau daging bergilir-gilir mengikut hari. Hari Jumaat ada istimewa sikit – nasi minyak. Nak tambah selera sikit, bolehlah beli sambal ikan bilis atau sambal petai yang dijual oleh isteri-isteri Polis (ahli-ahli PERKEP), yang ketika itu harganya cuma 20 sen.

Percayakah anda, yang ketika itu, bila masuk hutan untuk operasi, kami lebih suka pakai jeans atau seluar dungaree yang di warnakan celoreng sendiri atau hijau gelap, memandangkan ia lebih lasak dan tahan lama, berbanding uniform daripada stor yang cuma diberikan sepasang setiap setahun atau dua tahun sekali. Belt kit dan pouches pun kami jahit sendiri, agar boleh mengisi 2OO/3OO butir peluru, grenad, schermuly flare dan claymore. Ketika itu, Pegawai Pemerintah ( OC) kami adalah Tuan Osman. Nak mintak kasut but hutan yang diperbuat daripada kain di stor tu pun jenuh bergaduh dulu. Hanya selepas pertempuran pertama di Sungai Siput itu barulah dapat Anti Spike Boots yang bertapak besi itu. Kalau nak cepat, beli di Siam pakai duit sendiri.

VAT69 juga pernah dihantar bertugas di Sarawak bagi mengekang pergerakan PARAKU. Platun ASP Zabri juga terlibat. Oleh kerana Operasi pada masa itu terkadang melibatkan wilayah Indonesia terutama di sempadan Kalimantan, kami terpaksa melakukan gerakan bersama dengan pihak Indonesia. Setiap platun VAT69 yang bergerak ketika itu, disertai oleh 5 atau 6 anggota Komando Siliwangi yang berpengkalan di Bandung. Apa yg menariknya, anggota-anggota Komando Siliwangi ini tidak memakai sebarang uniform. Biasanya mereka itu akan berada selama 6 bulan dalam satu-satu operasi sebelum diganti oleh trup lain. Rata-rata mereka itu mengamalkan ilmu batin, juga memakai pelbagai jenis tangkal samada rantai atau gelang daripada akar kayu. Ada juga yang memakai tangkal yang di ikatkan ke pinggang. Oleh kerana rata-rata anggota VAT69 ketika itu berambut panjang, mereka menggelar kita sebagai Tentera Berambut Gondrong. Saya masih ingat lagi, call sign atau panggilan mereka ketika itu ialah Gempur Satu dan Gempur Dua.

Di Sarawak juga VAT69 pernah beberapa kali terlibat bertempur dan juga dapat menawan beberapa kem musuh. Selalunya musuh dapat lari sebelum pasukan kita sampai. Malah, dalam satu kejadian, lucunya mereka cuba membawa lari sebuah mesin jahit daripada pengkalan mereka. Namun, mungkin kerana terlalu berat, ia ditinggalkan di tengah perjalanan sebelum kami jumpai. Selalunya apa yang kami jumpai bila mereka tinggalkan satu-satu kem adalah pakaian-pakaian lusuh mereka, peralatan-peralatan memasak seperti kayu cabang dan lubang di dalam tanah bagi mengelakkan api terlalu marak atau ditiup angin, serta tin-tin yg mereka gunakan sebagai periuk memasak.

Peristiwa yg menyayat hati dalam sejarah VAT69 ialah ketika Tuan Zabri Abdul Hamid meninggal dunia terpijak jerangkap samar selepas pasukan kami memenangi satu pertempuran di Hulu Perak pada 1975 dalam Ops Sukat. Kami semua menitiskan air mata kerana kehilangan pemimpin yg amat disayangi. Ketika itu tiga patrol diketuai Ismail Rantai, Wan Tahar dan Sheikh Ismail, ditugaskan bagi menggagalkan cubaan komunis untuk meletupkan satu empangan di Perak. Selepas hampir tiga bulan berada di hutan, satu pasukan bantuan ditugaskan menghantar bekalan makanan ke Point Charlie.
Malangnya, empat anggota yg menaiki bot diserang hendap dan dibunuh kejam dengan mayat mereka dikelar dengan pisau oleh komunis dan sebanyak 152 kotak rangsum dirampas oleh pihak PKM.

Selepas membuat penjejakan, pasukan kami kemudian mengesan kedudukan khemah musuh berhampiran Grik pada 3 September 1975. Serentak itu, tiga patrol terdiri daripada 18 orang bergabung dalam taktik standard line. Kesemua kami berpecah mengambil kedudukan dan bertempur hebat dengan komunis yg dianggarkan berkekuatan antara 30 hingga 40 orang. Pertempuran itu mengorbankan 18 orang dan dua anggota VAT 69 parah iaitu Aziz Idris dan ketua patrol, Sheikh Ismail.

Selepas pertempuran selesai, kami menemui semula bekalan makanan yg dirampas oleh PKM itu yang dipercayai untuk projek khas meletupkan empangan. Kami juga dapat merampas senjata, bom tangan dan pelancar roket daripada PKM itu. Tuan Zabri mengarahkan pasukan kami menghala ke tempat pendaratan helikopter yg jaraknya kira-kira sehari perjalanan bagi mengeluarkan anggota yang tercedera untuk mendapatkan rawatan. Tuan Zabri juga arahkan kami jangan mengejar komunis itu kerana bimbang terkena jerangkap samar dan meminta kami tumpukan perhatian kepada misi membawa anggota keluar. Beliau sering mengingatkan kami supaya jangan sesekali tersalah langkah terpijak jerangkap samar yang biasa dipasang di denai binatang. Malangnya ketika dalam perjalanan, Tuan Zabri sendiri yang terkena. Beliau bersama penjejak Sen, Bah Udar berada di depan, manakala penjejak Apot, berada di belakang kerana kepenatan bertempur. Ketika melintasi kawasan sungai, Tuan Zabri telah terpijak akar kayu yg dipasang jerangkap samar. Letupan kuat berlaku dan ketika itu
beliau terputus kaki kanan, tetapi masih sedarkan diri dan darah banyak mengalir.

Selepas letupan itu, kami membuat keputusan melalui laluan lain kerana percaya komunis akan menunggu di mana-mana tempat dan akan menyerang kami ketika dalam perjalanan. Tuan Zabri dibawa keluar menggunakan pengusung dan Kpl Rahman, yang ditumpangkan daripada medik SLPPH merawatnya di sepanjang perjalanan. Namun, beliau menghembus nafas terakhir ketika dalam perjalanan ke tapak pendaratan pesawat disebabkan heli tidak dapat masuk kerana takut ditembak komunis.

Selepas peristiwa malang itu, VAT69 juga telah terlibat dengan beberapa lagi pertempuran seperti di Ayer Kala, Lenggong Perak. Misi Operasi itu adalah untuk pengesahan kehadiran 5O orang Komunis Kumpulan Propaganda yang berkekuatan 8 orang penembak tepat – 6 orang bersenjatakan SLR dan 2 orang bersenjatakan Carbine, seperti maklumat yang telah diberi oleh pihak SB ( Cawangan Khas). Ketika itu VAT69 menjalankan Operasi selama 3 bulan di dalam hutan bagi menjejaki pasukan propaganda PKM ini. Saya masih ingat, sehari sebelum Hari Raya Haji, kami telah menjumpai satu kem pengganas PKM di Ayer Kala yang lokasinya bersempadan dengan ladang getah dan hutan tebal. Walaupun sudah menjumpai kem PKM tersebut, Sarjan Osman dan Kpl Kadir yang mengetuai platun ketika itu mengambil keputusan tidak mahu menghantar patrol bagi membuat pemeriksaan dan tindakan susulan kerana meraka berasakan ia adalah satu perangkap. Ini disebabkan kedudukan kem yang dijumpai itu seolah-olah telah dirancang supaya kami kami menjumpainya, berdasarkan keadaan kem yang berselerak.

Kawasan tersebut sebenarnya adalah Kawasan Perintah Berkurung, di mana setiap hari dilakukan bancian terhadap ahli keluarga di setiap rumah penduduk disitu yang rata-ratanya adalah kaum Cina. Mereka juga diberi kupon makanan setiap hari di mana mereka boleh mendapatkan makanan yang diedarkan oleh Pasukan Keselamatan kita berdasarkan jumlah kupon. Ini bertujuan supaya penduduk di situ tidak membantu memberi makanan kepada pihak komunis yang bergerak di kawasan itu yang diketuai oleh Ah Peng. Ah Peng ini mempunyai 3 orang isteri – dua orang Asli dan seorang berbangsa Cina.

Nak dijadikan hal, lokasi antara jalanraya dengan kawasan kem PKM itu sekitar 18 map square ( kotak peta), yang memerlukan sekurang-kurangnya 3 atau 4 hari perjalanan untuk sampai ke sana. Bagi menjimatkan masa, kami menggunakan jalan kampung. Namun malangnya, pasukan kami telah terserempak dengan 2 orang leaki Cina yang menunggang motosikal yang kami syaki sebagai talibarut PKM. Biarpun begitu, kami tidak boleh menahan mereka disebabkan tiada sebarang bukti fizikal atau pun dokumentasi yang menunjukkan mereka itu komunis. Malam itu kami tidak bergerak, dan hanya bergerak pada keesokan paginya, dan pada pagi itu jugalah kami menemui satu lagi kem PKM yang berkekuatan antara 3O-4O orang anggota. Mereka mungkin telah bergerak melarikan diri subuh itu juga, disebabkan najis mereka yang kami jumpa pun masih panas lagi. Kami mengesyaki 2 lelaki Cina yang kami temui sebelum itulah yang telah memberikan maklumat kepada mereka.

Ketika dalam perjalanan pulang daripada misi itu, pasukan kami telah menggunakan jalan lain, dan kami juga telah menjumpai beberapa kawasan serang hendap yang telah dipasang oleh PKM itu, di tiga kawasan strategik yang berbeza – berkekuatan antara 3O – 4O anggota. Salah satu kawasan serang hendap mereka itu dirangka pada tiga penjuru serangan, dan jika ditakdirkan ketika itu kami lalu di kawasan berbukit itu yang lokasinya cuma antara 3-5 meter dari laluan balak yang curam itu, pasti pasukan kami akan habis diserang tanpa sempat menyelamatkan diri lagi.

Ketika kumpulanperintis ini ditubuhkan, Platun 1 diketuai oleh Inspektor Ishak, Platun 2 diketuai oleh Inspektor Zabri dan Platun 3 diketuai oleh InspektorAnuar, manakala Platun 4 ketika itu masih belum ada platun komander lagi kerana kebanyakan anggota masih dalam latihan. Kisah yang saya ceritakan ini berkisar pada tahuntahun awal semasa mula-mula VAT69 ditubuhkan, dan selepas itu pun VAT69 terus mencipta rekod-rekod perjuangan yang cemerlang sehinggalah saat PKM meletakkan senjata pada tahun 1989”

Ketika kita sedang enak menjamu selera sambil berkumpul rakan-taulan semasa perayaan seperti yang kita sambut ini, satu ketika dulu, mereka hanya menyambutnya di hutan. Takbir digantikan dengan sekadar siulan beburung atau bunyi unggas hutan – atau dentuman senjata jika tiada kesempatan. Rendang dan ketupat pula hanya diganti pek rangsum yang setelah sekian lama, baunya pun mapu menyebabkan kita mahu muntah. Wajah anak isteri, ibu bapa pula diganti oleh sekadar wajah rakan-rakan sepasukan. Tiada baju baru berwarna-warni, sebaliknya sekadar pakaian operasi yang baunya sudah tak seperti orang. Di saat kita seronok meletupkan meriam buluh, mereka pula berdepan letupan yang pasti saja merenggut nyawa. Wajarkah kita lupakan saja mereka-mereka yang sebegini, yang di saat tua sebegini meniti hari mengenang perjuangan mereka sendiri, yang diwarisi barisan-barisan pejuang yang masih menyambung perjuangan itu dalam diam, sedang kita sendiri mencebik dan menafikan segala apa yang mereka lakukan?

Tepuk dada tanya jiwa. Nikmat manakah yang sebenarnya kita dustakan?

=WRA=


Luka Episiotomi Luka Yang Perlu Diendahkan?

Ramai orang yang mempersoalkan mengapa jahitan Episiotomi dilakukan tanpa bius dengan erti kata lain, si ibu akan merasakan seolah mereka dijahit hidup-hidup.

Ada juga yang mempersoalkan keperluan episiotomi itu sendiri perlu dilakukan semasa proses labour. Malah, ada juga yang tidak pernah mendengar tentang jahitan Episiotomi ini.

Episiotomi adalah satu prosedur yang dilakukan semasa bersalin di mana perineum ibu akan digunting sedikit bagi memudahkan laluan bayi. Guntingan akan dilakukan apabila kepala bayi telah sampai ke mulut faraj.

Selepas proses kelahiran selesai, luka akan dijahit dengan benang yang akan larut atau hancur sendiri dalam beberapa hari.

Tidak semua ibu-ibu memerlukan episitomi kerana ia bukan prosedur yang mesti bagi setiap kelahiran kecuali:

1) Kandungan sulung, walaubagaimanapun, ia bukan rutin untuk semua ibu-ibu kehamilan pertama yang mahu beranak secara biasa. Penilaian diberi oleh pegawai perubatan serta bidan yang mengendalikan proses kelahiran.

2) Kejadian yang memerlukan bayi dilahirkan segera sebelum kelahiran dibantu oleh forceps atau vacuum.

3) Untuk kelahiran bayi sonsang.

4) Kepala bayi berada dalam posisi abnormal.

5) Bayi besar atau kejadian bahu sangkut – Episiotomi dilakukan supaya internal manoeuvre dapat diakukan untuk selamatkan bayi.

5) Bayi di dalam keadaan stres atau tekanan (fetal distress) – membantu ibu memudahkan kelahiran bayi.

Episiotomi akan dilakukan jika penyambut kelahiran merasakan koyakan faraj teruk akan terjadi.

Perlu diingatkan di sini bahawa jika proses kelahiran terlalu lama ATAU ibu keletihan ianya bukan indikasi episiotomi.

Jenis koyakan semasa melahirkan

First Degree Tear – Satu koyakan kecil pada kulit yang lazimnya pulih sendiri dan tidak memerlukan jahitan.

Second Degree Tear- Koyakan yang lebih mendalam yang melibatkan otot-otot dan kulit – memerlukan jahitan

Third Degree Tear  – Koyakan mendalam yang melibatkan kulit dan otot-otot perineum. Koyakan itu juga melibatkan otot-otot yang mengelilingi anus – memerlukan jahitan.

Forth Degree Tear  – Koyakan parah yang melebihi paras otot-otot anus anda. Koyakan mungkin sejauh bahagian usus yang terletak selepas anus, – memerlukan jahitan.

Biasanya, wanita yang pernah mengalami episiotomi cukup faham tentang ‘peritnya’ kawasan jahitan itu, Bagi mengelakkan luka episiotomi mengalami jangkitan/terbuka, ibu-ibu dinasihatkan untuk:

1) Memastikan kawasan perineum bersih kerana darah Nifas serta air kencing boleh menyebabkan jangkitan kuman pada luka. Pastikan luka dibersihkan samaada dengan air suam, atau dengan ubat sapu yang telah dibekalkan oleh pihak hospital.

Selain itu, elakkan menyapu benda lain seperti serbuk manjakani atau minyak gamat yang kita tak tahu tahap kebersihannya di kawasan perineum.

2) Elakkan dari sembelit kerana sembelit akan memberikan tekanan di bahagian perineum semasa meneran dan ini akan menyebabkan luka terlerai sedikit atau mungkin terus. Minum banyak air dan makan banyak sayuran serta buah buahan bagi membantu pelancaran proses pembuangan najis.

Mitos berkaitan minum air yamg banyak akan menyebabkan perineum ataupun peranakan berair selain makan sayur akan menyebabkan angin tidak benar sama sekali. Minum air yang kurang juga akan menyebabkan gangguan pada penghasilan susu badan. Kekurangan air juga akan menyebabkan luka episiotomi lambat sembuh.

3) Lakukan Senaman lantai pelvic ataupun juga dikenali sebagai senaman kemutan (‘Kegel Exercise). Senaman ini boleh dilakukan secara rutin. Ia akan membantu dalam pelancaran darah di vagina dan akan membantu dalam proses penyembuhan luka.

4) Perhatikan tentang tanda-tanda jangkitan kuman, seperti;

–  Kemerahan

– Bengkak di luka episiotomi

– Sakit yang teramat di kawasan luka terutama semasa bergesel sewaktu berjalan.

– Pengeluaran discaj berbau

– Demam.

Jika tanda-tanda ini dapat dikesan, segeralah ke hospital atau maklumkan kepada jururawat yang melawat di rumah. Untuk pengetahuan anda, luka boleh diperiksa dengan menggunakan cermin. Oleh itu jika boleh, minta kerjasama si suami untuk melakukan pemerhatian.

5) Jika kesakitan terhadap luka episitomi tidak dapat dikawal, pengambilan paracetamol serta ponstant boleh diambil (atas arahan doktor).

6) Pakai seluar dalam dari jenis kapas yang boleh menyerap peluh bagi mengelakkan kelembapan di perineum.

7) Tukar pad dengan kerap dan lap kering perineum setelah ke tandas bagi mengelakkan potensi infeksi.

8) Cuci perineum DARI DEPAN KE BELAKANG (perineum ke anus) bagi mengelakkan flora pada anus menjangkiti luka episiotomi.

9) Elakkan dari mencangkung. Seeloknya gunakan tandas duduk bagi mengelakkan regangan pada luka episiotomi.

Ada sesetengah orang yang mengeluh, apabila baru melahirkan, disuruh berjalan pula. Mereka kata lagi mereka tidak mampu berbuat begitu kerana letih meneran tidak habis lagi, tambahan pula belum lagi sampai 3- atau 4 jam mereka sudah disuruh berjalan.

Sebenarnya, ambulasi awal adalah penting bagi mengelakkan pengumpulan darah beku di perineum. Ambulasi adalah tindakan berjalan atau bergerak dari satu tempat ke tempat yang lain tanpa tongkat atau kruk. Tindakan ini dapat menjamin pengaliran darah yang sempurna serta membantu dalam penyembuhan luka Episiotomi.

Buat suami-suami di luar sana, saya nasihatkan anda untuk bersabar daripada menyetubuhi isteri anda. Tolong pastikan lukanya benar-benar sembuh. Takkan lari gunung yang dikejar. Berpuasa sekarang lebih bagus daripada terpaksa “berpuasa”  untuk selama-lamanya.

Nota kaki:

Kebiasaannya, semasa jahitan Episiotomi dilakukan, bius setempat akan diberikan; cuma pemberian bius yang terlalu banyak akan menyebabkan bengkak di kawasan perineum dan apabila bengkak surut, dikhuatiri akan menganggu kesan jahitan itu. Kawasan kulit di perineum mempunyai saraf yang sensitif, walaupun telah diberikan bius, sakit dan pedih tetap akan terasa. Tanggapan bahawa tiada pemberian bius semasa menjahit luka episiotomi adalah salah.

Nur Nabiila Masfuzah

Jururawat Terlatih

Artikel ini pernah disiarkan di Medical Mythbusters Malaysia


Strategi Memerintah Tanpa Menunaikan Manifesto Menurut Niccolo Machiavelli

Manifesto secara umumnya merupakan satu bentuk kolektif janji-janji yang diwar-warkan akan ditunaikan jika sesebuah pihak memenangi pilihanraya dalam konteks moden. Karl Marx menamakan buku beliau sebagai “The Communist Manifesto” atas faktor ini demi memberi gambaran kepada pembaca buku tersebut apa yang pihak komunis akan tunaikan jika berjaya memerintah satu negara. Namun dalam majoriti perundangan dunia termasuklah perundangan Malaysia manifesto tidak diiktiraf sebagai satu kontrak. Sifat bukan kontrak manifesto ini bermakna jika sesuatu perkara dalam manifesto sesebuah pihak dilanggar pihak yang berkenaan tidak boleh dilanggar.

Di dalam kes yang telah dibicarakan dalam Mahkamah Rayuan Malaysia bernama Murtini Kasman Saman dan lain-lain  lwn. Kerajaan Negeri Selangor, mahkamah rayuan telah memutuskan bahawa manifesto tidak boleh dipaksa perlaksanaan dengan undang-undang. Dari sudut pandangan luar kes ini telah meletakkan kedudukan tanggungjawab menunaikan manifesto sebagai tanggungjawab moral semata dan bukan tanggungjawab perundangan. Tanggungjawab moral bermaksud sesuatu perkara ini dari segi obligasi moral setempat digalakkan untuk dipenuhi namun tidak boleh dipaksa dengan perundangan untuk dipenuhi. Sebagai contoh, kamu mempunyai tanggungjawab moral untuk menderma kepada orang miskin. Namun kamu tidak boleh dipaksa untuk menderma kepada orang miskin menurut perundangan.

Biarpun hanya tanggungjawab moral ini tidak bermakna manifesto boleh dilanggar sesuka hati sekurangnya dari segi perspektif seseorang pemerintah. Ini kerana perkara yang sedemikian boleh menjejaskan populariti seseorang pemerintah dan ini sekali gus boleh menyukarkan pemerintah untuk kekal memerintah. Walaubagaimanapun permasalahan ini bukanlah permasalahan baru dari segi perspektif mengekalkan kuasa pemerintahan. Niccolo Machiavelli dalam kitab nukilan beliau bernama The Prince ada mengulas tentang cara-cara untuk kekal memerintah tanpa menunaikan manifesto secara penuh.

AMARAN: 1) Apa yang kamu akan mula baca di perenggan seterus biarpun diakui oleh sesetengah pihak berlaku dalam dunia sebenar, ianya TIDAK HARUS cuba dipraktikkan kerana ianya merosakkan objektif demokrasi dan menidakkan pilihanraya sebagai platform untuk rakyat memilih kehidupan lebih baik.

2) Sesetengah ejaan dan istilah yang saya akan guna bermula perenggan di bawah mungkin dari Bahasa Indonesia kerana saya membaca The Prince versi terjemahan Bahasa Indonesia. Biarpun saudara Zamir Mohyedin, penulis yang menterjemah The Prince kepada Bahasa Malaysia merupakan anggota The Patriot, saya tak jumpa dan sempat beli lagi The Prince versi terjemahan beliau maka saya akan gunakan The Prince versi Bahasa Indonesia untuk rujukkan artikel ini kerana buku itu sudah ada dalam simpanan peribadi saya.

Isu melanggar manifesto namun masih kekal memerintah dapat dikaitkan dengan ulasan Niccolo Machiavelli dalam perihal kerajaan gabungan. Pertama sekali perlu anda fahami disini kerajaan gabungan bukan bermaksud kerajaan yang ditubuhkan hasil gabungan kerusi beberapa parti politik dalam konteks Machiavelli. Menurut beliau kerajaan gabungan wujud apabila sesuatu penguasa yang sedia ada membentuk kerajaan dengan menambah wilayah baru yang di mana wilayah baru ini digelar wilayah gabungan. Dalam konteks silam situasi seperti ini berlaku apabila seorang raja berjaya menjajah wilayah baru melalui proses peperangan. Dalam konteks moden situasi ini berlaku apabila satu parti pembangkang yang memang sudah sedia memerintah beberapa negeri berjaya menawan negeri-negeri lain dan berjaya membentuk kerajaan pusat untuk sesebuah negara. Kerajaan baru ini bukanlah benar-benar baru biarpun Machiavelli mengangap ia satu spesies kerajaan baru.

Bolehlah difahami kenapa beliau berpendapat sedemikian kerana pertukaran pemerintah jarang berlaku di zaman beliau berbanding dengan zaman moden di mana rakyat diberi peluang menukar pemerintah setiap kali tempoh beberapa tahun melalui proses pilihanraya. Saya sekadar tersenyum sinis apabila memikirkan bagaimanakah raut wajah Machiavelli andai beliau mendapat tahu yang bahawa proses demokrasi moden memberi peluang yang sedemikian kepada rakyat. Sebagai seseorang yang mempunyai fahaman dan sentimen mempertahankan pemerintahan selama mungkin dengan segala cara yang ada atau menghalalkan cara perkara ini tentunya menggugat fahaman beliau.

Machiavelli memberi ulasan yang kerajaan baru ini bakal menghadapi beberapa kesulitan untuk kekal memerintah. Majoriti masalah tersebut menurut Machiavelli berpunca dari penduduk wilayah yang baru dikuasai oleh kerajaan baru tersebut atau lebih tepat lagi kelompok rakyat yang menjatuhkan kerajaan lama. Machiavelli mengatakan rakyat-rakyat dari kelompok ini dengan senang hati menjatuhkan pemerintah lama mereka kerana mereka berharap mereka akan mendapat kehidupan yang lebih baik di bawah pemerintah baru. Harapan ini mendorong mereka mengangkat senjata menentang raja mereka sendiri bagi mengangkat raja baru. Adalah mustahil untuk menjatuhkan pemerintah yang menerima sokongan kuat oleh rakyat wilayah yang diperintah.

Dari sini juga bagaimana strategi pembunuhan watak lahir dalam konteks strategi politik demi memastikan rakyat membenci pemerintah mereka agar pemerintah baru dapat menguasai wilayah tersebut menggunakan harapan rakyat wilayah untuk kehidupan lebih baik. Ini kerana menurut Machiavelli walau betapa kuat pun pasukan tentera seorang raja mereka masih tidak dapat menguasai dan menjajah wilayah baru tanpa sokongan rakyat wilayah tersebut. Dalam konteks modennya pasukan tentera diterjemahkan kepada parti dan jentera politik, harapan pula diterjemahkan kepada konsep manifesto pilihanraya dan senjata pula kepada undian terhadap parti baru yang menjadi kerajaan.

Machiavelli seolah memberi gambaran kelompok rakyat ini biarpun berkesan bagi menjatuhkan kerajaan lama namun mereka bakal memberi malapetaka yang maha besar kepada kerajaan baru. Menurut Machiavelli kelompok rakyat yang berharap ini akan menerima bebanan yang seolah maha dahsyat pada persepsi mereka dari pemerintah baru. Perkara ini tidak akan dapat dielakkan dan sering berlaku menurut Machiavelli. Ini kerana dalam harapan yang melampau tersebut telah menyebabkan sentimen utopia yang sukar berlandaskan realiti. Dalam konteks silam bebanan maha dasyat itu menurut Machiavelli datang dari tekanan oleh tentera dan pemerintah untuk memaksa rakyat tunduk pada pemerintah baru, kelaparan dan kesesakan hidup yang timbul angkara tempoh darurat yang terlampau lama antara peralihan kerajaan dan juga beberapa perkara lagi.

Bebanan yang maha dahsyat tersebut dalam konteks moden mungkin datang dari keputusan-keputusan kerajaan seperti tidak menunaikan manifesto kerana kesukaran realiti, isu-isu bersabit cukai yang dikenakan pemerintah ataupun polisi-polisi yang dianggap menggugat majoriti rakyat. Machiavelli menyatakan bebanan-bebanan ini akan menyebabkan rakyat wilayah gabungan tersebut akan membenci dan menyimpan dendam kesumat terhadap raja baru mereka dan menyukarkan raja baru itu menjalinkan hubungan persahabatan dengan rakyat barunya biarpun rakyat itu membantu pemerintah menjalinkan hubungan persahabatan ini dalam konteks moden boleh diterjemahkan kepada populariti semasa seseorang pemerintah.

Machiavelli menambah lagi yang situasi ini akan menimbulkan dilema kepada pemerintah baru. Beliau berpendapat pemerintah baru ini secara dasarnya berhutang budi dengan rakyat wilayah yang telah mengangkat beliau menjadi pemerintah. Namun pemerintah baru tidak dapat menggapai harapan rakyat wilayah baru tersebut kerana kekangan semasa selain realiti dunia sebenar pentadbiran sesuatu wilayah. Pemerintah baru itu juga mungkin turut sama terbuai dan terikut rentak rakyat wilayah yang ingin dijajah dalam memberi harapan melalui dakyah dan propaganda sehingga harapan tersebut mencapai tahap sukar digapai. Sifat hutang budi ini menyebabkan pemerintah sukar mengenakan tindakan tegas terhadap rakyat wilayah barunya.

Machiavelli memberi contoh Louis XII seorang raja Perancis yang begitu mudah menguasai daerah Milan, namun dalam masa yang sama begitu mudah juga hilang wilayah tersebut. Menurut sejarah negara Perancis hilang Milan sebanyak dua kali. Kali pertama kerana penduduk Milan merasakan harapan mereka dikhianati oleh Louis XII dan Louis XII seorang raja yang maha keji sehingga mereka sanggup membuka pintu kota kepada kumpulan askar yang diupah oleh Ludovico.

Kali kedua pula selain dari isu dari kehilangan Milan kali pertama yang tidak diselesaikan, ialah kerana Louis XII menurut Machiavelli tidak melakukan 5 perkara. 5 perkara tersebut dijadikan strategi bagi Machiavellisme dalam konteks moden untuk kekal memerintah tanpa perlu begitu menunaikan manifesto. Strategi-strategi oleh Machiavelli dalam perenggan-perenggan seterus bagi mengatasi masalah ini merupakan contoh klasik dan buku teks Machiavellisme dalam perihal matlamat menghalalkan cara kerana strategi-strategi tersebut seolah menyuruh pemerintah mempersetankan “hutang budi” ini jika ingin terus memerintah mengikut doktrin Machiavellisme.

Sebelum pergi kepada strategi-strategi tersebut adalah penting bagi kita memahami apakah itu wilayah yang sukar dikuasai dan apakah itu wilayah yang senang dikuasai menurut Machiavelli. Menurut Machiavelli jika wilayah yang memberontak berjaya ditawan kembali oleh seseorang pemerintah, wilayah itu sukar untuk terlepas kembali jika mereka melakukan 5 strategi yang dinyatakan oleh beliau. Antara contoh moden perlaksanaan 5 strategi ini yang berjaya ialah:

Menurut Machiavelli sebuah wilayah memberontak sukar dilepaskan jika berjaya ditawan kembali ialah kerana pemerintah tersebut telah belajar dari kesilapan dari kehilangan pertama kali (dalam istilah kejamnya ialah pemerintah tersebut kini sudah mengenali siapa yang boleh dipercayai dan siapa yang boleh diharap dan beliau boleh memusnahkan pihak yang menyebabkan kekalahan yang pertama) selain dari perlaksanaan 5 strategi yang digariskan oleh beliau.

Perihal lain pula bersabit topik wilayah yang senang dan sukar dikuasai ialah hubungan diantara pemerintah dan penduduk. Antara hubungan yang disebut ialah hubungan bahasa dan bangsa. Jika pemerintah mempunyai bahasa dan bangsa yang sama dengan wilayah baru yang diperintah wilayah tersebut merupakan wilayah yang amat senang untuk dipertahankan.

Lebihan lagi jika wilayah itu merupakan wilayah yang terlampau sering dijajah dan jarang mempunyai kerajaan sendiri. Wilayah sedemikian seolah sudah selesa untuk mengikut sahaja cakap pemerintah dan ianya akan menjadi lebih mudah jika pemerintah dari bangsa yang sama dan bercakap bahasa yang sama. Cara pemerintahan seperti ini amat laku dalam politik Malaysia di mana bangsa seseorang wakil rakyat di sesuatu parlimen sering sama dengan bangsa majoriti di sesebuah parlimen.

Wilayah yang sama bahasa dan bangsa ini juga cukup sudah dipertahankan dengan semata menghapuskan kaum kerabat lawan penentang yang berada di wilayah tersebut. Bersabit dengan hal lain-lain pula, Machiavelli menyatakan tidak perlu begitu dipedulikan jika wilayah tersebut sama bahasa dan bangsa kerana ianya sudah cukup dengan adat-istiadat/uruf setempat tidak diganggu oleh pemerintah baru.

Machiavelli memberi contoh wilayah Brittany, Burgundy, Gascony, dan Normandy yang begitu selesa ditakluk Perancis kerana biarpun berbeza bahasa sedikit mereka masih mempunyai uruf setempat serta adat istiadat yang hampir sama. Secara ringkasnya untuk mempertahankan wilayah yang mempunyai bahasa dan bangsa yang sama ialah dua perkara, yang pertamanya kumpulan pemerintah lama harus dimusnahkan sehingga pupus, dan yang keduaannya adat istiadat dan uruf setempat yang sedia ada tidak diganggu oleh pemerintah baru.

Uruf setempat boleh bermaksud banyak perkara namun yang paling popularnya ialah perbezaan ringkas dalam agama yang sama namun berbeza mengikut kawasan setempat. Contoh dunia nyatanya uruf Indonesia tidak boleh dilaksanakan di Malaysia dan begitu juga sebaliknya. Antara contoh popular yang pernah bersabit dengan situasi ini ialah isu penggunaan khalimah Allah oleh bukan Muslim satu ketika dahulu. Biarpun ia uruf yang diterima di Indonesia namun ianya tidak diterima oleh uruf Malaysia dan sebarang cubaan menyentuh perkara sedemikian boleh menggugat pemerintah baru.

Begitu juga uruf dari norma seperti isu LGBT yang mana ianya merupakan norma yang diterima di negara-negara barat namun ianya merupakan norma yang tidak diterima di Malaysia jika pemerintah baru ingin mengekalkan pemerintahan. Sebarang konsep asasi manusia sama ada ciptaan barat dan lain-lain seolah dianggap sia-sia oleh Machiavelli jika ianya melanggar uruf setempat. Apa yang lebih penting menurut Machiavelli ialah mempertahankan pemerintahan walau dengan apa cara sekalipun.

Konklusinya menurut Machiavelli untuk wilayah jenis ini mereka ialah kelompok rakyat yang paling senang untuk diperintah tanpa menunaikan manifesto kerana mereka rakyat sebuah wilayah yang sering terjajah. Yang bertukar tangan dari satu kuasa penjajah lain. Yang hidup mereka tidak merdeka dan tidak mengenal erti kebebasan. Sudah cukup sudah asal kehidupan harian mereka tidak diganggu mereka akan terus mengikut telunjuk pemerintah tanpa banyak soal.

Itu untuk wilayah yang sama bahasa dan bangsa, bagaimana pula untuk wilayah yang berbeza bangsa dan bahasa? Wilayah seperti ini menurut Machiavelli adalah wilayah yang paling sukar untuk dipertahankan. Sehingga Machiavelli mengatakan hanya dengan usaha keras dan nasib yang baik sahaja wilayah seperti ini dapat dipertahankan. Wilayah seperti inilah di mana 5 strategi yang gagal di implementasi oleh Louis XII akan memainkan peranan.

Machiavelli menyebut di dalam The Prince:

“Louis made these five errors: he destroyed the minor powers, he increased the strength of one of the greater powers in Italy, he brought in a foreign power, he did not settle in the country, he did not send colonies.”

Secara ringkasnya 5 strategi tersebut ialah terbalikkan dari 5 kesilapan Louis XII yang akan menjadi: menguatkan kuasa-kuasa kecil, mengurangkan pengaruh kuasa besar, menolak kuasa asing, dan menempatkan koloni di wilayah baru tersebut.

Machiavelli menyatakan langkah terbaik dari 5 strategi tersebut untuk wilayah seperti ini ialah untuk seseorang pemerintah tersebut menetap di wilayah tersebut. Machiavelli mengulas lanjut yang strategi ini ada diguna pakai oleh pihak Turki terhadap orang Yunani. Strategi ini akan memastikan sesuatu pemerintahan akan berlangsung dengan aman serta bertahan lama. Dengan tinggal dekat dengan wilayah, sebarang khabar berita dapat didengari dengan pantas oleh seseorang pemerintah. Ini membolehkan mereka mengambil langkah awal untuk mencegah sebarang keburukan yang timbul.

Jika pemerintah itu tinggal jauh dari wilayah mereka mungkin cuma akan mendapat khabar berita setelah perkara itu mencapai tahap serius. Strategi ini juga menolak orang tengah dan membenarkan rakyat berurusan secara terus dengan pemerintah. Perkara ini penting demi memupuk rasa sayang terhadap pemerintah. Malah jika mereka berniat buruk pula mereka akan semakin takut dengan pemerintah kerana pemerintah itu selalu ada di kawasan wilayah mereka.

Bagi contoh dunia sebenar pula DS Najib Razak merupakan antara individu yang gagal mengaplikasikan strategi ini. Punca mungkin dapat dikesan dari kebergantungan beliau pada orang tengah untuk mendapat khabar berita dari wilayah. Kita dapat melihat perbezaan DS Najib Razak setelah beliau tidak lagi menggunakan orang tengah dari kualiti segi kualiti utusan Facebook beliau yang kini semakin bertambah kualiti berbanding sebelum ini yang mana utusan Facebook beliau sering dilihat lambat untuk mengejar sesuatu isu.

Manakala bagi Tun M pula beliau pernah hampir mengalami nasib dan kesilapan yang sama dengan DS Najib Razak sewaktu penggal terakhir beliau sebagai Perdana Menteri di bawah Barisan Nasional yang di mana ketika itu Barisan Nasional pernah merosot mendadak di bawah beliau hingga kehilangan negeri Terengganu. Namun mungkin deria Machiavelli Tun M jauh lebih tajam dari DS Najib Razak kerana beliau mengambil keputusan untuk meletak jawatan awal ketika itu dan menyerahkan jawatan Perdana Menteri kepada Pak lah yang mana di bawah Pak Lah BN mendapat peningkatan paling memberangsangkan dalam sejarah sehingga hampir tidak ada negeri di bawah pembangkang kecuali Kelantan yang kekal bersama PAS itu pun dikatakan seolah perbezaan satu undi sahaja dengan BN. Bagi isu kepantasan mendengar khabar berita kita boleh melihat bagaimana strategi itu digunakan oleh PH sewaktu PH baru memenangi pilihanraya dengan strategi sidang media yang diadakan hampir setiap hari pada ketika itu.

Tinggal dekat dengan wilayah dalam konteks mudah politik Malaysia ialah cuma turun padang, tidak menggunakan orang tengah, dan pantas memberi respons kepada isu bagi memastikan rakyat kenal pada pemerintah. Bagi PH pula parti komponen PH yang perlu memandang serius perkara ini ialah parti DAP kerana Parti tersebut cukup popular dengan tabiat politik memindahkan kawasan parlimen calon dan di katakan mempunyai tabiat sukar turun padang dan bergantung harap pada sentimen benci kerajaan pusat sebelum ini. Biarpun strategi seperti itu dahulunya menguntungkan DAP, DAP yang kini sebagai parti komponen gabungan yang menjadi kerajaan pusat dan bukan lagi pembangkang perlu mengubah tabiat tersebut jika mereka ingin PH terus memerintah jika menurut formula Machiavelli.

Strategi ke dua dari lima yang akan diulas ialah strategi koloni. Machiavelli menggalakkan kewujudan koloni yang seolah menjadi kunci pada memegang tampuk pemerintah wilayah tersebut. Machiavelli berpendapat tanpa koloni ada penduduk setempat baru di sesebuah wilayah seseorang pemerintah terpaksa mengeluarkan belanja besar dari segi ketenteraan untuk memastikan wilayah tersebut tidak memberontak angkara marah kerana harapan mereka untuk kehidupan lebih baik tidak dilaksanakan oleh pemerintah baru. Machiavelli menggalakkan raja baru merampas tanah dan rumah penduduk tetap di wilayah tersebut dan memberi tanah dan rumah tersebut kepada penyokong raja tersebut.

Menurut Machiavelli pelaburan untuk membina koloni jauh lebih murah dari perbelanjaan menguruskan tentera untuk menjaga keamanan. Beliau menyatakan mereka-mereka yang dirugikan, jatuh miskin dan terpinggir dari kesan strategi koloni tidak boleh melawan raja itu lagi. Manakala mereka yang tidak menerima kesan secara langsung dari strategi koloni pula akan merasa takut untuk melawan kerana risau mereka akan menerima nasib yang sama. Penderitaan mereka yang ditumpaskan itu juga perlulah besar menurut beliau. Ini kerana penderitaan kecil menurut beliau hanya akan mengakibatkan mereka ingin membalas dendam. Jika penderitaan besar mereka akan patah semangat dan tidak mampu berbuat apa-apa lagi.

Ada banyak cara strategi politik yang boleh diaplikasikan menurut konsep strategi koloni. Namun moral seakan melaung keras sewaktu menulis bahagian ini yang bahawa tidak ada satu pun strategi tersebut yang di bawah strategi koloni ini yang boleh dianggap tidak jijik. Namun memandangkan ini merupakan satu ulasan ilmiah terhadap Machiavelli dalam isu manifesto maka saya paksa diri saya tulis juga. Tanah Melayu pernah merasai strategi koloni sewaktu Tanah Melayu di bawah jajahan British melalui polisi pecah yang perintah yang dilaksanakan oleh British.

Konsep asas strategi koloni ialah mengubah demografi. Ia mungkin demografi penduduk setempat secara literal atau mungkin juga demografi kuasa yang tidak begitu literal. Demografi penduduk mungkin melibatkan isu gerrymandering (menyusun taburan kawasan peti undi untuk menguntungkan parti pemerintah), tanah hak milik kekal ataupun pemberian tanah pertanian seperti tanah Felda. Dari segi demografi kuasa pula ianya mungkin dari segi pemberian projek kepada penyokong setia, pembukaan cawangan parti baru di kawasan baru seperti di Sarawak serta juga lantikan jawatan secara politik kepada penyokong setia.

Strategi ketiga dan ke empat lebih melibatkan hubungan antarabangsa. Machiavelli menggalakkan pemerintah baru memelihara negara-negara tetangga yang jauh lebih lemah sebagai strategi ketiga dan dalam masa yang sama memperlemahkan negara-negara tetangga yang jauh lebih kuat sebagai strategi ke empat.

Machiavelli memberi contoh tentang bagaimana bangsa Aetalia mengundang bangsa Romawi masuk ke Yunani, menurut beliau lagi ke ke wilayah mana pun bangsa Romawi datang, mereka datang atas permintaan penduduk setempat. Beliau menambah lagi adalah tidak asing untuk sesebuah bangsa yang lemah apabila didatangi oleh bangsa yang lebih kuat, kelompok dari bangsa itu yang membenci pemerintah yang membenci pemerintah mereka sendiri akan meminta untuk bangsa yang kuat itu untuk menumbangkan pemerintah mereka sendiri.

Perkara seperti ini juga malangnya pernah berlaku di Tanah Melayu apabila ada kelompok penduduk Tanah Melayu ketika itu meminta bangsa Jepun yang lebih kuat untuk menghalau British. Biarpun kesan penjajahan Jepun memberi kesan negatif kepada Tanah Melayu selepas itu.  Kita juga ada melihat strategi ini diguna pakai sewaktu PRU14 dengan penglibatan DOJ dari US dalam kes 1MDB. Siapa pun yang betul atau salah dalam isu 1MDB, contoh penglibatan DOJ merupakan contoh klasik strategi Machiavelli. Strategi ini merupakan cara yang terbaik untuk mengembangkan kuasa pemerintah baru di kawasan-kawasan sekitar.

Bangsa Romawi dikatakan sering menggunakan strategi ini sehingga mereka menjadi kuasa besar dunia. PAS juga sama ada secara sengaja atau tidak sengaja seolah menggunakan strategi ini untuk menawan negeri Terengganu sewaktu PRU14 kerana Terengganu merupakan jiran tetangga negeri Kelantan yang dominan di bawah PAS. Terengganu yang sememangnya sedia lemah dari PRU13 dan ditambah pula dengan isu kemelut MB Terengganu menjadikan Terengganu contoh klasik untuk dilaksanakan strategi Machiavelli ini kerana Kelantan hanya berjiran dengan negeri Terengganu.

Berkenaan melemahkan kuasa besar pula boleh dilihat aplikasi strategi itu melalui tindakan Tun M menekan Singapura yang merupakan jiran Malaysia yang kuat serta China yang kini antara kuasa besar dunia melalui pembatalan atau kajian semula atau perbincangan semula projek-projek yang sedia berjalan dengan negara China. Asas yang paling utama strategi ini ialah untuk bersedia berhadapan dengan perkara yang belum lagi berlaku. Strategi ke tiga dan ke empat ini amat kritikal kerana kini manifesto bukan sahaja melibatkan kawasan setempat malah kawasan luar dari wilayah.

Strategi ke lima dan terakhir ialah menolak campur tangan kuasa asing. Biarpun campur tangan kuasa asing menguntungkan sebagai pembangkang atau pihak yang ingin menjajah menurut Machiavelli, namun sebagai pemerintah perkara ini amat merugikan mereka tambahan lagi jika pemerintah itu merupakan pemerintah yang baru sahaja berkuasa. Walaubagaimanapun konsep kuasa asing menurut Machiavelli bukanlah negara lawan. Sebaliknya ia merupakan sekutu yang bersama ketika berjuang namun boleh mengungkit kuasa pemerintah baru di kemudian hari.

Dalam kata lain Machiavelli berpendapat bukan semua sahabat yang berjuang bersama demi kuasa boleh dipercayai setelah mendapat kuasa. Machiavelli memetik tentang bagaimana Louis XII dikatakan telah membantu Pope Alexander menduduki Romagna demi mendapat sokongan gereja untuk merampas Milan. Walaubagaimanapun Machiavelli berpendapat tindakan itu seolah memperkenalkan kuasa asing di Milan dan ia telah melemahkan kedudukan Louis XII sendiri sebagai pemerintah.

UMNO dilihat jelas menggunakan strategi ini sewaktu pemilihan Agong UMNO baru-baru ini yang mana mereka telah menolak keras sebarang calon yang dilihat mendapat sokongan dari pemimpin Parti PH. Mereka sebaliknya memilih DS Zahid Hamidi yang ketika itu dilihat tidak mendapat sokongan langsung dari mana-mana kepimpinan PH. Dari sudut PH pula saya seolah merasakan konflik yang hampir mula timbul antara Azmin Ali dan juga Rafizi Ramli yang mana Azmin dilihat lebih mesra Tun M manakala Rafizi Ramli pula tegar di belakang DSAI. Sedikit sebanyak ini juga melambangkan simbolik antara hubungan Tun M dan juga DSAI. Sama ianya akan mengikuti acuan strategi Machiavelli pula.. saya tidak mampu meramal masa depan dan biarlah peredaran masa yang menjelaskan apa yang tidak jelas.

5 strategi tersebut merupakan ringkasan tentang bagaimana strategi Machiavelli dalam berhadapan harapan rakyat dan mengekalkan pemerintah, atau dalam konteks modennya mengurangkan impak ketidakbolehan perlaksanaan manifesto dan mengekalkan pemerintahan dalam masa sama. Jika dingin diulas lagi 5 strategi ini hanyalah asas. Ada lagi kembangan lain kepada strategi-strategi lain jika diteruskan bacaan selanjutnya dalam The Prince. Namun itu mungkin diulas di masa akan datang. Saya sudah cuba menulis artikel ini seobjektif dan seadil mungkin tanpa mengira pihak. Harapnya matlamat itu tercapai.

Saya akhiri dengan peringatan dari Machiavelli tentang jalan menuju kekuasaan:

“Barang siapa yang membantu orang lain untuk memegang kuasa (berbanding diri sendiri), maka individu itu telah menempah kecelakaan terhadap dirinya sendiri. Kerana jalan ke arah kekuasaan itu sering hadir dengan tipu daya serta muslihat, malah mungkin dengan kekerasan, dan perkara-perkara itu tidak akan dipercayai oleh orang yang telah berkuasa.”


Kisah “The Two Indias”- Pakistan Dan India

Sementara isu India-Pakistan masih hangat, boleh kita ambik peluang sembang sikit asal usul konflik India-Pakistan.

Sebenarnya permusuhan India dan Pakistan lebih rumit dari sekadar konflik agama. Ia melibatkan nasionalisme, pertembungan identiti, geopolitik, ekonomi. Of course agama ialah sebahagian daripada pembentukan identiti, tapi ia bukan the whole story.

Permusuhan India dan Pakistan bermula pada 15 Ogos 1947, tarikh British India dibahagikan kepada “Dominion of India” dan “Dominion of Pakistan”.

British India ialah sebuah entiti yang dicipta oleh penjajah British pada tahun 1858 selepas menamatkan pemerintahan Empayar Mughal di utara sub-benua India. Sebelum kedatangan British, sub-benua India tak pernah disatukan di bawah satu entiti politik yang sama. Di belah utara selalunya didominasi oleh Muslim, manakala kawasan tengah dan selatan dikawal oleh penganut Hindu.

Walaupun secara tradisinya, Muslim dan Hindu di sub-benua India bermusuhan. Tapi dalam melawan British, Muslim dan Hindu masih boleh bersatu. Pemberontakan Sipahi tahun 1857 ialah kebangkitan Muslim dan Hindu yang digagalkan oleh British.

Jadi, untuk memastikan pemerintahan yang berkesan, British memperkenalkan dasar “divide and rule”. Macam tak biasa. British memberi kelebihan kepada Hindu, dan lama-kelamaan Muslim jadi ketinggalan dari segi ekonomi, politik dan everything. Ini membawa kepada kesangsian antara Hindu dan Muslim.

Dan dengan itu British dapat mengelakkan sebarang cabaran kepada kuasanya. Sebab kalau Hindu bangkit, mesti Muslim takut dan bantah; kalau Muslim bangkit, Hindu pula takut dan bantah.

Tapi apabila api kesedaran nasionalisme tersebar kepada British India, gerakan nasionalis mewujudkan identiti kebangsaan yang merentas identiti keagamaan. Mahatma Gandhi ialah antara tokoh nasionalis yang memperjuangkan kesatuan Hindu-Muslim menentang British.

Kemuncaknya ialah Gerakan Khilafat dari 1919-1924 di mana Hindu dan Muslim di British India sama-sama menunjukkan solidariti terhadap khalifah kerajaan Islam Uthmaniyyah di Turki. Gila British gelabah. Tapi selepas kegagalan gerakan khilafat, perbezaan antara Hindu dan Mulism mula emerge.

Muslim takut mereka akan ditindas selepas kemerdekaan British kerana kedudukan mereka sebagai minoriti. Justeru itu pemimpin Muslim seperti Muhammad Ali Jinnah dan Muhammad Iqbal mula mencadangkan supaya Muslim diasingkan dalam sebuah negara baharu bernama “PAKSTAN” yang terdiri daripada wilayah Punjab, Afghania, Kashmir, Sindh dan Baluchistan. Disebabkan nama Pakstan susah disebut, jadi ditukar jadi Pakistan.

Gandhi menentang gerakan Pakistan ini. Beliau ingin menghalang perpecahan India atas faktor agama yang akan memberi kesan memanjang. Tapi keinginan untuk berpisah dah tak dapat dipadamkan. Malah ekstrimis di kalangan Muslim dan Hindu mencetuskan konflik bersenjata, bunuh-membunuh. Untuk mengelakkan keadaan bertambah buruk, akhirnya British India diberi kemerdekaan dan dipisahkan jadi dua negara.

Wilayah seperti Punjab juga dibahagikan ikut agama: Punjab barat dimasukkan ke dalam Pakistan, Punjab timur dimasukkan ke dalam India. Bengal barat dimasukkan ke dalam India, Bengal timur dimasukkan ke dalam Pakistan. Bengal timur ini dinamakan sebagai “Pakistan Timur” dan pada tahun 1971, ia merdeka daripada Pakistan menjadi “Bangladesh”.

Gandhi rasa murung dengan perpecahan India. Beliau masih harapkan sebuah India yang bersatu, merangkumi Hindu dan Muslim. 15 Ogos 1947 tidak disambut dengan kegembiraan, sebaliknya Gandhi berkabung dan berpuasa. Dan pada 30 Januari 1948, Gandhi dibunuh oleh ekstrimis Hindu kerana dianggap gagal mempertahankan keutuhan wilayah India.

Jammu dan Kashmir mahu kekal merdeka, tak mau join mana-mana India atau Pakistan, tapi tidak semudah itu. Sumber air utama Pakistan iaitu Sungai Indus mengalir melalui kawasan Jammu dan Kashmir. Sekiranya Jammu dan Kashmir tidak berada di bawah kawalan Pakistan, keselamatan sumber air Pakistan menjadi persoalan.

Untuk merebut Jammu dan Kashmir, India dan Pakistan berperang pada 1947, 1965 dan 1999. 2001-2002 hampir berperang dan 2-3 hari ini pun gayanya macam nak perang.

Selain kepentingan geopolitk untuk secure Jammu dan Kashmir, sebenarnya permusuhan India dan Pakistan ini ialah “necessary evil” untuk sustain identiti India dan Pakistan masing-masing.

Walaupun semasa perpecahan, India dan Pakistan masing-masing digambarkan sebagai negara orang Hindu dan negara orang Islam, tapi faktor agama nampaknya tidak berjaya melekatkan semua kaum-kaum dalam negara masing-masing.

Pakistan Timur minta diceraikan kerana orang Bengal di sana melihat diri ditindas, walaupun sama-sama Islam tapi jurang identiti masih wujud. Sehingga hari ini, Pakistan masih dibelenggu masalah pemisah Baluchistan (ingin membina negara tersendiri dengan kaum Baluch di Iran) dan Pashtun (ingin bergabung dengan Afghanistan).

Hubungan etnik di India jauh lebih rumit dengan ratusan kaum dia. Tanpa satu ideologi seperti Hindutva (nasionalisme Hindu), maka tiada satu “centripetal force” yang boleh menyatupadukan semua orang India.

Jadi India dan Pakistan masing-masing memerlukan satu sama lain untuk sustain identiti masing-masing. Lebih kurang macam Malaysia dan Singapura, atau Malaysia dan Indonesia. Dengan mewarisi sempadan yang ditinggalkan oleh penjajah yang tidak menggambarkan identiti setempat, negara perlu membentuk identiti yang boleh sustain kesetiaan rakyat. Dan antara identiti yang paling “convenient” ialah menjadikan negara jiran sebagai “punching bag”.

Melihat tragedi pembahagian India dan Pakistan yang diakibatkan oleh “distrust” antara kaum, moga-moga kita pun diberi kebijaksanaan oleh-Nya dalam mengurus konflik sosial, tidaklah sampai perpecahan dan pertumpahan darah seperti mereka.


Kisah Singapura Dilanggar Todak

Dikisahkan pada zaman dahulu, ada seorang yang hebat ilmu kebatinannya yang dikenali sebagai Tun Jana Khatib telah datang ke Singapura. Pada suatu hari, semasa beliau berjalan di Pekan Singapura, beliau telah melalui kawasan yang terlalu hampir dengan istana Raja Singapura.

Semasa melalui kawasan tersebut, Tun Jana Khatib telah melihat seorang perempuan berada di bawah sepohon pokok pinang gading. Maka, beliau pun menggunakan ilmu hikmat yang dimilikinya untuk membuatkan pokok pinang tersebut terbelah dua.

Apabila Paduka Seri Maharaja Raja Singapura mengetahui perbuatan Tun Jana Khatib yang mengganggu isterinya itu, maka baginda menjadi sangat murka dan memerintahkan Tun Jana Khatib dihukum mati. Tanpa mendapat keadilan yang sewajarnya, Tun Jana Khatib telah dibawa ke hujung kota untuk dihukum mati. Apabila darah beliau menitik sahaja ke tanah, maka dengan tidak semena-mena jenazahnya telah ghaib dan muncul di Langkawi.

Orang Langkawi telah menguruskan jenazah Tun Jana Khatib tersebut sebagaimana yang disebutkan dalam sebuah pantun yang berbunyi:

Telur Itik dari Singgora,
Pandan tersandar di batang tui
Darah titik di Singapura,
Badan terhantar di Langkawi.

Pantun klasik ini walaupun pendek, namun sudah cukup untuk menjelaskan mengenai perkara yang dialami oleh Tun Jana Khatib. Pembunuhan Tun Jana Khatib ini mengikut kepercayaan orang dulu-dulu ialah penyebab kepada Singapura diserang oleh todak. Hal ini demikian kerana tidak lama selepas Tun Jana Khatib dihukum bunuh tanpa perbicaraan yang adil, maka ikan todak terus menyerang Singapura.

Serangan todak itu sudah tentu telah menggemparkan penduduk Singapura pada waktu itu sehinggakan baginda Paduka Seri Maharaja telah menaiki gajah untuk melihat keadaan tersebut di Pantai Singapura. Setelah melihat keadaan tersebut yang semakin genting, maka baginda telah memerintahkan supaya penduduk Singapura pada waktu itu untuk berkubu dengan betis.

Malangnya, ia merupakan idea yang sangat buruk kerana telah menyebabkan ramai rakyat Singapura mati terbunuh. Serangan ikan todak pula bukannya semakin berhenti malah semakin rancak! Maka, datanglah seorang budak (Hang Nadim) memberi idea kepada Paduka Seri Maharaja supaya berkubukan batang pisang.

Maka, diarahkan oleh baginda supaya berkubukan batang pisang dan selamatlah rakyat Singapura daripada terbunuh dek serangan todak itu. Tidak lama kemudian, berhentilah serangan todak tersebut. Serangan todak ini berlaku dalam skala yang besar kerana menurut teks Sejarah Melayu, ikan todak tersebut bertimbun-timbun di pantai sehingga penduduk Singapura tidak termakan.

Selepas serangan tersebut berhenti, maka baginda Raja telah bertolak pulang ke istana. Di istana, terdapat pembesar yang menghasut baginda supaya membunuh Hang Nadim kerana bimbang kecerdikan Hang Nadim itu akan menyebabkan mereka kehilangan kuasa. Tanpa berfikir panjang, baginda telah mengarahkan supaya Hang Nadim dihukum bunuh tanpa mengambil sedikit pun pengajaran daripada peristiwa pembunuhan Tun Jana Khatib.

Kerajaan Singapura telah diasaskan oleh Sang Nila Utama iaitu anak kepada Sang Sapurba. Bagindalah orang yang bertanggungjawab membuka Singapura dan memberi nama “Singapura” kepada Temasik. Sejarah Melayu tidak menjelaskan siapa yang bertanggungjawab membunuh Hang Nadim dan begitu juga tiada tarikh yang dinyatakan bila peristiwa Singapura dilanggar todak ini berlaku. Namun, Sejarah Melayu telah memberi “klu” bila peristiwa ini berlaku.

Menurut Sejarah Melayu, anak Paduka Seri Maharaja itu ialah Raja Iskandar Syah (Parameswara) yang berkahwin dengan anak Tun Perpatih Tulus dan mempunyai seorang anak lelaki yang bernama Raja Ahmad atau Raja Besar Muda.

Selepas baginda besar, baginda telah dikahwinkan dengan anak Raja Sulaiman Syah iaitu Raja di Kota Mahligai yang bernama Tuan Puteri Kamarul Ajaib. Berdasarkan “klu” tersebut, maka kesimpulan yang boleh dibuat ialah Raja Singapura yang membunuh Hang Nadim itu merupakan ayahanda kepada Parameswara sendiri.

Anda sebenarnya sedang membaca salah satu daripada bab dalam buku terbaru kami, KISAH KLASIK TAMADUN MELAYU. Jom beli sementara ada diskaun di Shopee kami: Shopee: http://bit.ly/KisahKlasikShopee


Feminism Dalam Tamadun Melayu

Ada yang berkata wanita Melayu yang mendukung warisan tradisi serta mengamalkan adat resam Melayu dewasa ini kolot serta sangat ketinggalan. Wanita Melayu sebegini dikatakan menolak kemodenan dan terpinggir dari gerakan feminisme yang dicanang dan ditenyeh kepada kita oleh Barat. Wanita Melayu yang tidak dibawa arus ini dilekeh-lekehkan semahu-mahunya.

Padahal, sedar atau tidak, naratif kewibaan dan kehebatan wanita di dalam masyarakat Melayu sudah lama diangkat tinggi. Banyak masanya, lebih tnggi dari lelaki.

Selain Srikandi-srikandi dan pahlawan-pahlawan wanita yang disebut dan ditulis dalam manuskrip dan pengkisahan sejarah, wanita teramai, tonggak2 keluarga kita juga adalah wira-wira kita. Wanita-wanita hebat seperti ibu-ibu dan para isteri-isteri kita.

Kita mungkin biasa dengan gurindam dan dendangan lama yang menggambarkan wanita-wanita Melayu sebagai mereka yang berpewatakan elok dan cantik seperti;

“Suriram ram ram,
Suriram ram ram,
Suriram yang manis,
Aduhai suriram sayang,
Makin dipandang semakin manis.”

Ini gambaran biasa dan terbanyak dapat ditemukan dalam lagu-lagu rakyat Melayu (malah lagu moden juga)

Tetapi, dalam masa yang sama, wanita kebanyakan seperti ibu-ibu dan isteri-isteri Melayu kita sudah lama diabadikan dan digambarkan bukan sahaja kerana kecantikan dan watak yang baik, tetapi juga peranan berkeluarga serta membesarkan anak. Dalam lagu dan gurindam Melayu tradisional, misalnya;

“Tepuk amai-amai, belalang kupu-kupu,
Tepuk biar pandai, nanti emak upah susu.”

“Susu lemak manis, santan kelapa muda,
Adik jangan menangis, emak nak pergi kerja.”

Garapan lagu ini ringkas, tetapi falsafah kewanitaan yang kuat dilagukan dengan indah di dalamnya.

Wanita (emak) dalam lagu di atas diceritakan melatih psikomotor anak melalui tepukan, dalam masa yang sama berperanan mendidik dan menyusukan anak dan yang paling mengagumkan, dalam lagu turun temurun ini juga, wanita Melayu sudah lama dikisahkan menjadi antara punca rezeki keluarga.

Lagu ini diperturunkan secara bergenerasi sejak sekian lama, diulit oleh bibir-bibir ibu dan isteri-isteri kita, ia berterusan hingga hari ini, dan secara tidak sedar embentuk watak wanita Melayu dalam acuan yang sebenarnya sudah lama kuat dan hebat, dan mungkin terpendam dan menunggu masa untuk dizahirkan!

Feminisme? Sebelum wujud istilah itu, wanita Melayu adalah para revolusiner kepada lambang kekuatan gerakan wanita!

“Nenek, nenek si bongkok tiga,
Siang malam asyik berjaga,
Mencari cucu di mana ada,
Nenek ku kahwin dengan anak raja!”

Hatta wanita berusia dalam masyarakat Melayu pun, kekuatan dan kehebatannya masih mengesankan!

“Ducit Amor Patriae”


Surat Berdakwat Emas Untuk Napoleon Bukti Kekayaan Kesultanan Johor

Charles-Louis Napoléon Bonaparte mengharungi sebuah kehidupan yang sangat sukar susulan kekalahan bapa saudaranya (Napoleon I) di Waterloo.

Kali terakhir Charles bertemu Napoleon I adalah di Château de Malmaison, sebelum Keluarga Bonaparte diusir keluar.  Charles menetap di sebuah rumah tepi tasik Switzerland sebelum berpindah lagi ke Bavaria atas tujuan pengajian.

Namun sejak kejatuhan Napoleon I, politik Perancis diwarnai dengan Gerakan Bonapartisme yang ingin mengembalikan keluarga diraja tersebut ke takhta.

Akan tetapi semua adik-beradik Napoleon tidak berminat untuk kembali ke hidup sebegitu rupa. Maka Charles Napoléon ialah pewaris sulung dalam Keluarga Bonaparte walaupun baru berusia 24 tahun.

Perjalanan Charles bermula dengan politik terlebih dahulu. Kemuncaknya ialah pada 20 Disember 1848 apabila Charles menjadi Presiden Perancis. Tempoh politiknya tamat pada 2 Disember 1852, iaitu pada ketika beliau dimasyhurkan sebagai baginda Maharaja Napoleon III.

Semasa pemerintahan imperialisme ini, Napoleon III menerima sepucuk surat begitu menarik daripada Singapura. Bertarikhkan 12 April 1857, surat tersebut ditulis tangan seorang Islam yang beberapa minggu kemudian menyambut Ramadan.

Engku Temenggung Daeng Ibrahim telah mengirimkan surat tersebut ditulis dengan dakwat emas yang bertatahkan pujian kepada Maharaja Napoleon III. Bersama surat ini diturut serta hadiah persenj4taan Melayu.

Temenggung berkenaan tidak membuat sebarang permohonan kepada pihak Perancis. Namun baginda menyimpan pandangan yang tinggi tentang Napoléon III atas hubungan rapat Perancis bersama British.

Keakraban ini mungkin juga berpunca akibat kehidupan Napoléon III dalam buangan. Baginda pernah menetap di United Kingdom buat sementara waktu, sekaligus menyerap cara hidup British.

Perkembangan politik antarabangsa pun memberikan peluang keemasan kepada Perancis untuk lebih rapat dengan Britain. Peluang tersebut terbentang melalui kerakusan Rusia yang ingin membuli Uthmaniyah.

Kremlin siap menuntut penguasaan terhadap Konstantinopel. Maka Napoléon III yang baik dengan Henry Temple selaku Perdana Menteri United Kingdom berpakat dalam sebuah rancangan persediaan enam bulan. Gandingan British dan Perancis bersama Uthmaniyah menewaskan Rusia dalam pertembungan hebat sehingga ke Sevastopol.

Kemenangan ini merapatkan lagi hubungan antara British dan Perancis. Bagi Napoléon III, ini ialah keberkatan besar kerana baginda ingin menguatkan lagi angkatan ket3nteraan Perancis di darat dan laut.

Disebabkan itulah Temenggung Johor menggunakan ayat khusus bagi menerangkan isi hatinya tentang persahabatan Perancis dan British:

“Bertambahlah kakuatan antara kedua pihak tiadalah siapa bangsa yang boleh bandingannya selagi ada perkitaran bulan dan matahari.”

Bermakna selagi Bulan dan Matahari bergerak, (pakatan ini wujud) tiada negara lain boleh menewaskan kekuatan Perancis dan British.

Dalam hal ini, kekayaan Johor terbukti secara tersendiri. Surat tersebut diberikan kepada Charles de Montigny. Tetapi tulisannya menggunakan dakwat emas (bukan warna emas; sebaliknya emas tulen untuk catatan diraja).

Selain daripada kekayaan harta, surat tersebut mendedahkan kemahiran seni dalam Kesultanan Johor. Jika negeri tersebut miskin, tentu sekali surat berdakwat biasa akan digunakan.

Temenggung Daeng Ibrahim m4ngkat pada 31 Januari 1862 di Istana Lama, Singapura. Baginda digantikan puteranya bernama Abu Bakar yang dimasyhurkan sebagai Sultan Abu Bakar al-Khalil pada tahun 1862.

Sultan ini dikatakan sangat berpengaruh dari segi diplomasi dan gemar mengembara sehingga tiba di England pada tahun 1866 (serta bersahabat dengan Ratu Victoria) dimana persahabatan tersebut memainkan peranan dalam pemerintahan baginda di Johor.